text:
HYPERLINK « http://www.leprophete.fr/2011/09/15/danger-umusaza-witwa-hakizabera-christophe-arenda-guhabwa-uburozi-buturutse-i-kigali-j-m-nsanzurwimo/ »
HYPERLINK « http://www.leprophete.fr/2011/09/15/danger-umusaza-witwa-hakizabera-christophe-arenda-guhabwa-uburozi-buturutse-i-kigali-j-m-nsanzurwimo/ »
HYPERLINK « http://www.leprophete.fr/2011/09/15/danger-umusaza-witwa-hakizabera-christophe-arenda-guhabwa-uburozi-buturutse-i-kigali-j-m-nsanzurwimo/ »
Ababishoboye basabire Christophe hakizabera( hagati), abagome bamutangatanze .
Ndasaba abashinzwe Urubuga http://www.leprophete.fr ko batangaza iyi nkuru: Nsanze abantu baganira ibintu bikomeye, numva ndamutse mbicecetse naba mbaye ingambanyi maze nanjye Imana ikazambaza amaraso y’inzirakarengane.
Icyo kiganiro cyakorwaga n’abantu babiri bo mu ncuti za hafi z’umugabo witwa Bernardin Ndashimye, ngo ukubutse mu butumwa mu Bufaransa.
Uyu mugabo Bernadin yabwiye izo ncuti ze ko yahagurutse i Kigali afite ubutumwa bwa Perezida Kagame ubwe.
I. Aremeza ko Perezida Kagame yamusabye kujya gushaka Christophe Hakizabera no kumubwira ibi bikurikira:
(1) Dosiye yo guhanura indege ya Habyarimana imereye nabi cyane ubutegetsi bw’i Kigali, ku buryo bose bategereje ko wa mujuji witwa Trevedic nasohora raporo ye ishinja Kagame n’abantu be, amahanga azaherako abahagurukira, bagafatwa cyangwa se bakaraswa nk’uko byagendekeye Kadafi.
(2) Kubera ko Christophe Hakizabera ari umwe mu BATANGABUHAMYA batatu bakomeye(babiri muri bo barangije kwicwa !) iriya dosiye ishingiyeho , ngo aramutse yivuguruje, Kagame ubwe yazamugororera bitavugwa.
II. Bityo rero, Christophe akaba asabwa :
(1) Kwandika, agasinya, avuguruza ubuhamya yari yaratanze, akerekana ko abari babumuhaye (ses sources) atari abantu bo kwizerwa mbese nka Abdoul Ruzibiza.
(2) Kwemera gutahuka mu Rwanda cyangwa se akihitiramo ikindi gihugu cya Afurika ajya kwiberamo ubundi agafatwa neza !
III. Nyamara dore uko ibintu biteganyije mu by’ukuri:
Christophe Hakizabera namara kwivuguruza, akabisinyira, umusore babana mu nzu witwa Felix RUSATSI (atuye Amfreville, La Mi-voie) azahita amushyirira uburozi mu biryo maze umusaza aryame ubutazakanguka! Ngo ni ukugira ngo atazongera akisubiraho, akavuga uko Inkotanyi zamuhatiye kwivuguruza! Ngo umuti ni uko agomba gupfa rugikubita.
IV. Felix Rusatsi ni muntu ki ?
(1)Ni umusore waje mu Bufaransa asaba ubuhungiro kuko yari amerewe nabi mu gihugu.
(2) Ubu asigaye yigaragaza hose nk’Inkotanyi y’amarere mu gihe bizwi ko bene wabo benshi bafungiye jenoside hano mu Rwanda.
(3) Ni umuntu uhorana ishyari, akarangwaho udutiku tunyuranye, akivanga cyane mu buzima bw’abandi agamije kubagirira nabi, abo yahemukiye ntibagira ingano!Bashobora kubihamya.
(4) Ni umusore ufite irari ridasanzwe ry’ifaranga ku buryo atazuyaza kugambanira mugenzi we aramutse abona ko yahakura utudorari.
(5)Agamije kurebwa neza n’ubutegetsi bwa hano i Kigali kugira ngo wenda buzafungure bene wabo, n’ibintu bya mukuru we byafashwe na Polisi y’u Rwanda azashobore kubisubirana.
(6) Kugeza n’uyu munsi Felix Rusatsi abana na Christophe mu nzu imwe(Amfreville), ndetse bakaba basangira twinshi kugera no kuri Frigo, ku buryo kuzamushyirira kabutindi mu turyo cyangwa mu kayoga ari ikintu kimworoheye cyane.
(7)Afite ishyaka rikomeye ryo KUGURISHA Christophe.
V. Si ubwa mbere FPR igerageza kwica Christophe Hakizabera
Dore nawe uko bari bamugize, yarokotse ha mana ! None ngo bagiye kongera ?
Taliki ya 22 Ukwakira 2009, saa saba z’amanywa , Christophe yatumweho igisumizi cyitwa TAMAZ kimutera iwe mu nzu (Grand Mare) kiramunihagura umusaza yenda kuvamo umwuka! Yakijijwe n’ukuboko kw’Imana gusa, yewe n’ubu aracyarwaye ubumunga bw’izo nkoni ! Bigeze mu rukiko uwo mwicanyi yakinnye ikinamico yihindura umurwayi wo mu mutwe, urukiko rwa ROUEN ntirwashobora kumenya ku buryo bweruye abari bamuhaye ubwo butumwa !
Ubu noneho Christophe bamupangiye urupfu ku buryo budasubirwaho, niba ntagikozwe ngo atabarwe. None se yakwirinda ate umwicanyi wo mu mbere ?
Umwanzuro
(1) Christophe Hakizabera(imyaka 63 y’amavuko) ararye ari menge. Akwiye kwihutira kwishingana mu nzego z’umutekano z’igihugu cy’Ubufaransa kuko ubuzima bwe buri mu mazi abira.
(2) Akwiye kwimurwa mu maguru mashya akareka gukomeza guturana n’umugera amajanja.
(3)Turashingana Christophe Hakizabera: yapfa ejo cyangwa ejobundi azaba azize inda mbi ya bariya Bahutu bombi: Bernardin Ndashimye na Felix Rusatsi. Amaraso ye azabahame, kandi bazayaryozwe.
(4) Falix Rusatsi akwiye guhita afatwa agatabwa muri yombi n’inzego z’ubutabera agasobanura neza uwamuhaye ubutumwa bwo guteza umutekano muke mu Bufaransa , igihugu kimucumbikiye.
(5) Intore zitari nke zoherejwe mu butumwa aho iwanyu mu Bulayi, abarwanya ubutegetsi bw’i Kigali, muramenye ko ishyamba atari ryeru ! Hano i Kigali hari ubwoba bwinshi, nta cyo ubu butegetsi bwacu butakora ngo bwirwaneho, burebe ko bwakongera kumara kabiri! Ntihakagire uvuga ngo ntiyaburiwe. Tugire amahoro twese.
J.M. Nsanzurwimo, KIGALI.


c: text/html

text:
Ngoma: Umunyeshuri akurikiranyweho icyaha cyo kwihekura
Umukobwa w’umunyeshuri ufite imyaka 18 y’amavuko, akurikiranyweho icyaha cyo kwica umwana we, icyaha cyakozwe mu gitondo cyo ku itariki 7 Nyakanga 2021, mu Murenge wa Murama mu Karere ka Ngoma.
Nk’uko bisobanurwa na Mugirwanake Charles, Umunyamabanga Nshingwabikorwa w’Umurenge wa Murama, ahabereye icyo cyaha, ngo babibwiwe n’umugore wari usanze uwo mwana mu murima we w’ikawa.
Iperereza ry’ibanze ryagaragaje ko uwo mwana wishwe ari uw’umukobwa wari utwite wo mu ngo zegereye aho bamusanze yapfuye.
Nk’uko bitangazwa n’Urwgo rw’Igihugu rw’Ubugenzacyaha (RIB) “Umukobwa yiyemerera ko yabyaye umwana ahagana saa cyenda z’ijoro, nyuma akamujugunya mu murima w’ikawa, amaze kumwica”.
Umuvugizi wa RIB, Dr Murangira Thierry, avugana n’Ikinyamakuru ‘The New Times’ yemeje ko ayo makuru ari yo, ariko ko iperereza rigikomeje.
Yagize ati “Ni umukobwa ufite imyaka 18 wabyaye umwana w’umuhungu, ako kanya ahita amwica mu buryo buteye agahinda”.
Kugeza ubu amazina y’uwo mukobwa ntiyatangajwe, arimo arimo kwitabwaho n’abaganga ku bitaro kuko yabyaye nta muntu n’umwe umufashije, nyuma agahita ajya mu mirimo isanzwe ya buri munsi kugira ngo hatagira ukeka ibyo yakoze.
Murangira ati “Namara gukira neza, azagezwa kuri Polisi, hakurikireho gukurikiranwa mu butabera nk’uko biteganywa n’amategeko”.
Umurambo w’uwo mwana wishwe wo wajyanywe kuri Laboratwari y’u Rwanda (Rwanda Forensic Laboratory” gukorerwa ibizamini.
Uwo mukobwa ngo yigaga mu mwaka wa gatandatu kuri Groupe Scolaire de Mvumba, kandi nk’uko bivugwa n’Umunyamabanga Nshingwabikorwa wa Murama, yakomeje kujya ku ishuri no mu gihe cyose yari atwite, ndetse ngo yanakoze ibizamini nk’abandi. Gusa ngo ababyeyi bavuga ko batigeze bamenya ko umukobwa wabo atwite.
Mugirwanake ati “Ababyeyi b’uwo mukobwa bavuga ko yashoboye guhisha ko atwite ntihagira ubimenya”.
Mugirwanake yavuze ko ari ubwa mbere icyaha nk’icyo kibaye mu Murenge wa Murama, ariko ngo hari n’abandi bakobwa bagiye babyarira mu rugo nyuma bagakomeza ubuzima bwabo, ibyo rero ngo bigaragaza ko hakenewe gushyira imbaraga mu kwigisha ibijyanye n’ubuzima bw’imyororokere.
Ibitekerezo ( 2 )
Biteye agahinda ariko mbona hakeiye uruhare rugaragara kuri leta n’abikorere mu guhangana n’izingaruka ndetse n’uruhare rugaragara rw’ababyeyi.
Biteye agahinda ariko mbona hakeiye uruhare rugaragara kuri leta n’abikorere mu guhangana n’izingaruka ndetse n’uruhare rugaragara rw’ababyeyi.

robotstxt: allowed

filter: keep


text:
Ibi nibyo bigaragaza ko umuntu afite ubwenge bw’ Imana ( Yakobo 3: 17, Imigani 9:1)
Kuba Uboneye: Ubwenge bw’ Imana buraboneye ibi bisobanuye ko umuntu aba afite umutima n’ ibitekerezo bizima
Kuba Umuntu W’ Amahoro: Ubwenge bw’ Imana buduhesha kubana n’ abantu bose amahoro.
Ubwenge Bw’ Imana Ntibugira Umugayo: Bisobanuye ko umuntu ubufite bumufasha kugirira neza abantu , ntawe tugorana nawe.
Kuba Umuntu Wemera Kugirwa Inama: Ibi ni uburyo bwo korohera abandi kugirango ubafashe
Ni Ubw’ Imbabazi: Ibi bisobanuye ko duhindura abantu twuzuye imbabazi n’ imirimo myiza
Ntiburobanura Ku Butoni: Ubwenge buduhindura abantu bafite umutima wo gukunda abantu , kandi ukunda no kubarenganura , ibi bivuzeko tuakwite kurengera bamwe ngo turenganye abandi, ibi kandi birareba abayobozi cyane.
Ntibugira Uburyarya : Ibi bivuzeko umuntu agomba kuba umunyakuri muri byose
- Ubwenge bugaragarira mu buzima bwacu urugero turukura kuri salomo igihe yacaga urubanza rw’ abagore babili bapfaga umwana.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Iyo tuvuze ubwoko bw’uruhu ntango ari ukuvuga ngo uri igikara cg inzobe, umuzungu cg umwirabura. Habaho amoko atanu uko uruhu rwaba rusa kose ushobora kugira ubwoko bumwe muri aya: normal, combination, dry, oily na sensitive. Ubwoko bw’uruhu bukaba bushobora guhinduka bitewe n’ahantu ( nk’abantu baba hanze bagira winter na summer) n’igihe mugezemo nimba hashyushye cg hakonje. Rushobora guterwa kdi n’imyaka ufite hamwe n’imirire yawe.
Aya moko y’uruhu uko ari 5 ntango akenera kwitabwaho kimwe. Kumenya uruhu ufite nuko warwitaho n’ingenzi. Turebere hamwe ibiranga buri type usobanukirwe kurushaho aho uruhu rwawe ruri.
Normal skin (rusanzwe)
Uruhu rutumye kdi rudafite amavuta menshi. Mene uru ruhu rurangwa na
- Nta defo cg ninkye
- Ntango ruri sensible cyane
- Pores nto
Combination skin (ruvanze)
Ahantu hamwe hashobora kuba humye cg hasanzwe ahandi hari amavuta menshi. Abantu benshi ni ubu bwoko bagira ugasanga ugira amavuta menshi mu ruhu ku gahanga, izuru n’akananwa, ahandi hatameze nkaho. Mene uru ruhu rurangwa na:
- Pores nini kurusha ibisanzwe kubera zifunguye.
- Blackheads
- Kuyaga
Dry skin (rwumye)
Ushobora kuba ufite:
- Pores zenda kutagaragara
- Uruhu rukomeye
- Imirongo igaragara cyane
Uru ruhu ruba rwumye rurashishuka, rugasatagurika cg rukanakurya. Iyo rwumye cyane rurakomera cyane cyane inyuma ku kiganza, amaboko ndetse n’amaguru.
Rushobora guterwa cg rukongerwa nibi bikurikira:
- Genes( nukuvugako ubikomora kuri umwe mu babyeyi bawe cg bombi).
- Gusaza cg guhindagurika kumubiri
- Ikirere; nk’izuba, umuyaga n’ubukonje
- Gushyuhisha munzu( ukoresheje nka air conditioning)
- Gukaraba amazi ashyushye igihe kirekire
- Ibigize Amasabune cg amavuta (ingredients)
- Imiti
Ibyo wakora ngo ufashe uruhu rwumye:
Soma inkuru yose hano


text:
[wptab name=’Isomo: Hagayi 1′]
Isomo ryo mu gitabo cy’Umuhanuzi Hagayi 15,1, 15b; 2, 1-9
Ubwo hari ku munsi wa makumyabiri n’ine w’ukwezi kwa gatandatu. Mu mwaka wa kabiri umwami Dariyusi ari ku ngoma, ku munsi wa makumyabiri n’umwe w’ukwezi kwa karindwi, ijambo ry’Uhoraho ribwirwa umuhanuzi Hagayi, ngo «Bwira Zorobabeli mwene Sheyalitiyeli, umutware wa Yuda, na Yozuwe mwene Yehosadaki, umuherezabitambo mukuru, hamwe n’abasigaye bose b’umuryango, uti ‘Ni nde muri mwe uko mukiriho, wigeze kubona iyi Ngoro mu ikuzo ryayo rya kera? Ubu se bwo murabona imeze ite? Mu maso yanyu se, ntimeze nk’akantu k’ubusabusa? Noneho rero, uwo ni Uhoraho ubivuze, komera, Zorobabeli! Ukomere nawe, Yozuwe mwene Yehosadaki, umuherezabitambo mukuru! Mukomere namwe, rubanda mwese mutuye igihugu! Uwo ni Uhoraho ubivuze. Nimutangire imirimo kuko ndi kumwe namwe, uwo ni Uhoraho, Umugaba w’ingabo, ubivuze. Nk’uko nabibasezeranyije igihe mwavaga mu Misiri, umwuka wanjye uzaba uri rwagati muri mwe; ntimutinye!’ Koko rero, Uhoraho, Umugaba w’ingabo, avuze atya: Hasigaye igihe gito maze ngahubanganya ijuru n’isi, inyanja n’ubutaka. Nzahubanganya amahanga yose, ubukungu bwayo buzaze maze iyi Ngoro nyisendereze ikuzo, uwo ni Uhoraho, Umugaba w’ingabo, ubivuze. Feza ni iyanjye, na zahabu ikaba iyanjye! Uwo ni Uhoraho, Umugaba w’ingabo, ubivuze. Ikuzo iyi Ngoro izagira mu minsi iri imbere rizasumba kure iryo yahoranye, ni ko Uhoraho avuze, kandi aha hantu nzahagwiza amahoro, uwo ni Uhoraho, Umugaba w’ingabo, ubivuze.»[/wptab]
[wptab name=’Zaburi ya 42(43)’]
Zaburi ya 42(43), 1,2,3,4
Mana yanjye, ndenganura,
unkiranure n’inyoko y’abagomeramana;
maze unkize abahendanyi n’abagome.
Mana yanjye, ko ari wowe mfiteho ubuhungiro,
kuki usa n’uwanyihakanye?
Kuki nagomba kugenda nijimye,
umwanzi ansumbirije?
Ohereza urumuri rwawe n’ukuri kwawe,
bijye binyobora inzira,
maze bizangeze ku musozi wawe mutagatifu,
aho Ingoro yawe yubatse.
Ubwo nzegera urutambiro rw’Imana,
nsange Imana nkesha umunezero wose;
maze, Uhoraho Mana yanjye, ngusingize,
ngucurangira inanga.
[/wptab]
[end_wptabset]


text:
Ukuri.org ni urubuga rwa gikristo rudaharanira inyungu, intego yacu nyamukuru ni ukumenyakanisha YESU KRISTO mu baturarwanda bose, ndetse no ku mpera z’isi dufatanyije n’umuryango wa gikristo kw’isi hose.
zimwe mu zindi ntego zacu ni:
- Gusobanura byimbitse ingingo zitandukanye ku byerekeye ukuri kw’ibiri mw’ijambo ry’Imana
- Gutabariza abababaye kugirango uwifuza wese abe yabafasha uko abyifuza
- Guha abakristo bashya inyigisho zo muri bibiliya bikabafasha gukura mu rugendo rwabo rwa gikristo
- Gusakaza ibikoresho by’inyigisho za gikristo ku babyifuza aho bari hose, urugero: DVD, Ibitabo, porogarame, Bibiliya n’ibindi byinshi…
GUSAKAZA UBUTUMWA BWIZA
Akenshi usanga gusakaza ubutumwa bwiza bwa Kristo bikunze kugorana cyane cyane iyo wifuza kubusangiza abo mu muryango wawe cyangwa se inshuti zawe muhujwe n’ibindi bintu nk’akazi cg Ishuri, kuko Ubutumwa bwiza bwa Kristo biba bisa nkaho ari ikintu gishya ugomba gusobanura ubivuye imuzi kandi wenda igihe cyo kuganira nabo ari gito, impamvu nuko izo nyigisho bavuka ntacyo baziziho, twese dukura tuzi ko kugirango wemerwe n’Imana ugomba gukora imirimo myiza bityo guhindura imyizerere yerekeye Imana umaze imyaka myinshi ubana nayo biragorana.
Ukoresheje Ukuri.org ushobora guhitamo zimwe mu nyandiko wifuza ko abo ushaka kumenyesha ubutumwa bwiza basoma ukajya uziboherereza uko ushatse, yaba kuri e-mail, message,whatsapp, facebook n’ahandi hose hakoroheye.
2
Akenshi usanga hari amatsinda cg insengero zifite ibikoresho by’afasha abantu gusobanukirwa ubutumwa bwiza kurushaho nka DVD z’inyigisho, udutabo, n’ibindi bitandukanye, ariko mu byukuri abantu batazi ko ibyo bikoresho bihari.
Muri “SHOP” ya ukuri.org hashyirwaho ibikoresho byose bitandukanye by’ubutumwa bwiza, ku buryo uwariwe wese abisura akireberamo ibyo ashaka, akabishyikirizwa mu buryo bumworoheye.
GUKURA MU MWUKA
Abakristo bakiriye agakiza vuba bakenera gukomeza kwiyungura ubumenyi mu gakiza bikabakomereza imyizerere, ku rubuga ukuri.org bakwifashisha inyandiko zandikwaho, ndetse banakenera ibikoresho byo kubafasha kwiga byimbitse ijambo ry’umwuka w’Imana nabyo bakabifata kuri uru rubuga biboroheye.
GUFASHA ABATISHOBOYE
Ibikorwa byo gufasha abatishoboye byamamazwa kuri uru rubuga ku buntu, kugirango mu basura urubuga uwumva ayobowe kugira icyo afasha aho ariho hose abikorana umutima w’ubushake n’urukundo, kuko nubwo ijambo ribwirizwa ariko hari igihe biba ngombwa ko nawe ubwawe uba ijambo basomamo agakiza.
GUHUZA ABAKRISTO
Nubwo mu byukuri hari amatsinda atandukanye y’abakristo bigisha ubutumwa bwiza bw’agakiza twaherewe ubuntu muri Kristo, usanga Intego nyamukuru yabo bose ari ugusangira no gusakaza ibyerekeye ako gakiza bahawe na Kristo binyuze mu kwizera batabiheshejwe n’imirimo yategetswe n’amategeko. ukuri.org ni urubuga bose bakwisangaho hatitawe ku matsinda barimo, bikabafasha kugenda bamenyaniraho bahujwe n’ibikorwa bitandukanye bihakorerwa bahuriramo, ndetse byaba ngombwa bakazanasurana kuko bose bafite ikerekezo kimwe, bagasangira urugendo rujya mw’ijuru muri Kristo umukiza.


text:
Imideli y’uyu mukobwa yayise RIN, izina ryaturutse mu mpine y’amazina ye Rutayisire Isabelle Noella.
Uyu mukobwa wigeze gukora mu Murenge wa Remera mu Mujyi wa Kigali, mu 2019 ni bwo yafashe icyemezo cyo gusezera ku kazi, umwanya we munini awuharira ubucuruzi bw’imyenda.
Nubwo gucuruza imyenda bitari inzozi ze zo kuva mu bwana, Rutayisire ahamya ko byamuhiriye.
Yagize ati “Njye sinigeze nkura numva ko nzaba umucuruzi w’imyenda, hari umuntu wampaye amafaranga ntangiye kuyakoramo nyangiza inshuti yanjye irayanyaka, imbwira ko izayansubiza nyeretse umushinga ngiye kuyakoresha. Byatumye rero ntekereza ku bucuruzi bw’imyenda ngo itagira ngo narikiniraga.”
Rutayisire avuga ko gusezera akazi cyari icyemezo cyaturutse ku kuba ubucuruzi bwe bwari bukomeje kwaguka bityo agasanga atakomeza kubifatanya.
Nyuma y’imyaka ibiri acuruza caguwa, Rutayisire yatangiye gutekereza gukora imyenda ye bwite, akajya agurisha imyambaro yidodeye.
Mu minsi ishize ni bwo iryari iduka ry’imyenda ya caguwa yarihinduye ashyiramo ubwoko burenga 20 bw’iyo yihangiye.
Iduka ‘RIN Collections’ ry’uyu mukobwa kuri ubu ribarizwa mu nyubako ya CHIC aho n’ubundi yakoreraga mbere agicuruza caguwa.
Iki cyemezo cyo gucika kuri caguwa akinjira mu bahanga imideli yabo bwite, Rutayisire ahamya ko yagitewe nuko zitari zikiboneka ku isoko. Ku rundi ruhande nk’urubyiruko avuga ko atifuzaga gukomeza gukora ibinyuranye n’amategeko y’igihugu cyane ko cyaciye caguwa.
Uyu mukobwa avuga ko mu gutangira gukora imyenda ye, yahuye n’imbogamizi z’abamucaga intege.
Ati “Narabishakaga ariko nanjye ntariyumvisha ukuntu ngiye gufunga iduka ngashyiramo ibyo nidodeye, byarangoye ariko ndabyumva. Usibye njye ariko rero nahuye n’inshuti n’abavandimwe nabo bancaga intege nkumva bigoye.”
Icyakora nubwo bamucaga intege, kumva ko agiye gutangira kwambika abantu imyenda itarigeze yambarwa, byamusubizagamo imbaraga.
Nubwo atamaze igihe muri ubu bucuruzi, Rutayisire ahamya ko imyenda ye igurwa kandi yasanze abantu bayikunda.
Rutayisire avuga ko ikindi kimushimisha ari uko ubucuruzi bushya yinjiyemo butanga akazi no ku bandi barimo abadozi n’abandi banyuranye aha akazi.
Kimwe n’abandi badoda imyenda yabo mu Rwanda, Rutayisire avuga ko bahura n’imbogamizi zo kubona ibitambaro badodamo ku buryo buboroheye.


text:
Niba uvuye mu kazi kawe unaniwe kubera iki wahita ugasubiramo kandi uri mu rugo? Fata akanya ubanze uruhure umutwe usome utuntu tumwe na tumwe, birafasha.
Rimwe na rimwe ngira ibitekerezo bitandukanye nkumva nabisangiza abandi. Menya ni uburyo bumfasha gusangiza ubumenyi, n’utundi tuntu abandi bantu. Ariko ntugire ikibazo ntago nzana ibyerekeye akazi.
Fata umwanya usome ubundi wishime, biragufasha!
Ufite igitekerezo cyangwa se inyunganizi wanyandikira kuri email ya [email protected]. Cyangwa se ukanyandikira kuri WhatsApp: 0736282582


text:
ibishyimbo
Igishyimbo
By Amakuru ki ? on 23 janvier 2012
Ngwino cyamamare nkurate Ngwino cyatwa cy’abanyarwanda Wowe uturwanaho buri teka Wowe udutera umunezero. Ingabo itabarana uriya mutoya Nta bwo itakara ku rugamba Ngo ingabo utwaye zitatane Uhora uyisura ukayisukura Bugacya ugerekaho iyisumbye. Ari ugushakira amasuhuko Abatagutunze bageze ikaga. Reka nsobanure ingabo iganje Wenda muri twe habamo bamwe Batanyumva uko nyibabwiye Bakayikekamo isuri isanzwe! Ka kababi […]
Posted in Inganzo y'abasizi | Tagged ibishyimbo, igishyimbo


text:
Kwizera Evariste yahishuye ko atangira gukunda Mukaperezida Clotilde ubu babana, yari afite gahunda yo kujya yirira akantu(sex) ubundi uyu mugore na we akamuha amafaranga, gusa byaje kurangira bivuyemo urukundo ruzima bakora n’ubukwe ubu baritegura no kwibaruka imfura yabo ariyo nkuru nziza bafite.
Ubukwe bwabo bwabaye mu ntangiriro za 2019, bwavugisihje benshi bitewe n’imyaka Mukaperezida arusha Evariste, icyo gihe yari afite 48 n’aho umuhungu yari afite imyaka 21.
Mu kiganiro Kwizera Evariste washatse Mukaperezida yahaye Isimbi TV yavuye imizi inkomoko y’urukundo rwe na Mukaperezida kugeza bivuyemo ibyo kuba umugabo n’umugore.
Yatangiye agira ati" Twamenyanye ndi umuntu wigendera, ariko tumenyana naramushyiraga ibintu by’imiti, mama wanjye ni we wamugurishaga imiti yakoreshaga muri bwa buvuzi bwe, mama akantumayo rimwe na rimwe nkasanga ntariyo hariyo abakozi, ariko bwa mbere sinjye wagiyeyo mama ni we wigiragayo, kuko nari nkiri umunyeshuri. “
Umunsi umwe nyina yigeze kumushyira imiti agezeyo asanga Mukaperezida afite ikibazo cyaturutse mu muryango wabo maze inabi ayuka nyina wa Evariste, imiti yari amushyiriye aravuga ngo bayijugunye kuko nta n’iyo akeneye, kandi ni naho hagombaga kuva amafaranga yishyura abakozi, ahita afata umwanzuro wo kutazasubirayo, ariko Evariste amusaba kureka akaba ari we uzajya ujyayo kandi bazashobokana.
Ati “naramubwiye nti njye tuzashobokana ndabizi, mama agashyiraho abakozi bakayishaka nanjye nkayitwara, bwa mbere nasanze yicaye hanze turaganira mubwira ko mama ampaye imiti ngo nyizane, arambwira ngo mumusabire imbabaza yasanze ntameze neza ntitwavugana neza, birangira imiti ayemeye ampa n’amafaranga.”
Akomeza avuga umunsi umwe yigeze kumushyira imiti asanga ntawuhari yagiye i Kigali, asaba nimero ye ngo amubaze igihe azira amubwira ko ashobora gutinda ariko yamutegereza ariko birangira araye i Kigali amusaba gushaka aho arara bakabonana bukeye, kuva icyo gihe batangiye kuvugana ndetse Evariste atangira kumuterereta kuko yumvaga yatangiye kumukunda.
Igihe cyarageze amusaba ko yazamusura, undi amubwira ko azamusura azanye n’imiti nk’uko yari asanzwe abigenza.
Ati “icyo gihe nagiye kumusura, njya iwe angurira fanta turaganira turi muri salon, mbona yampaye umwanya, yego nari natangiye kumukunda, icyo gihe barantekeye mbona ko ndi umushyitsi ukomeye, nataniye kwirindiriza ngo ndebe ko bwira ngo ndare, saa 18h zigeze arambwira ngo nta muntu urara iwe ari umusore, ngo aranshakira imodoka cyangwa moto ntahe, ndamubwira ngo waretse nkataha ariko aranga.”
“Urumva urukundo rwari rwatangiye kumpatiriza, naramubwiye ngo basi wampobeye ukansezera, arambwira ngo genda wa mwana we, nti ariko wampobera ukansezera, ankora imbagara. Yanshakiye moto ndataha.”
Mu Gushyingo 2018, yagiye kumusura avuye ku ishuri ahamara iminsi 5 arara mu cyumba cy’abashyitsi, noneho aho agiye hose akamusaba ngo amuherekeze kuko we yari yatangiye kumukunda Mukaperezida na we akabyemera, n’iyo yabaga ajyanye n’abagabo bagiye kumutereta.
Rimwe yaje kumwiyenzaho ashaka kuryamana na we ariko undi amubera ibamba amubwira ko bidashoboka ndetse ko afite umugabo w’umusirikare wamwambitse impeta.
Ati “rimwe dutashye mwiyenzaho nshaka gutura hasi, nari namaze no kunywa ku nzoga imaze kungeramo, no kumukunda, namufata nkabona nta kibazo, icyo gihe nashtase gutura hasi turarwana arambwira ngo ntibishoboka, arambwira ngo njye mfite umugabo w’umusirikare wanyambitse impeta, ntabwo byakunda ko dukora ibi njye ndiyubaha, ngiramo akantu k’ubwoba urumva nari mwubahutse.”
Yaje kugera aho arafatisha ndetse amera nk’umuntu ukomeye muri urwo rugo, yanafashe televiziyo yo muri salon ayimurira mu cyumba cye, kwihangana byaje kwanga amubwira ko amukunda.
Ati “twicaye ahantu naje kumubwira ko kumukunda, arambwira ngo urankunda? Ati se wa mwana we ko uri muto urabona byashoboka, ko mfite n’umugabo ntabwo byashoboka pe, ndamubwira nti njyewe ndagukunda, ati ni byiza ariko ntibyakunda kuko mfite umugabo w’umusirikare yananyambitse impeta(uwo mugabo ngo yari ahari ntabwo yamubeshyaga.)”.
“Tuvuye gukora ikizamini cya leta, naramuhamagaye nti ko maze gukora ikizami nataha aho ngaho mu rugo? Ati nta kibazo, anyoherereza itike. Nkahora mubwira ko mukunda ariko akanyangira neza, ariko kuko twabanaga birangira bibaye.”
“Ikintu cyankuruye ni uko ari umugore wiyubaha, ufata umwanzuro kandi ubona ataguca inyuma, n’aho dutuye barabizi. Byatangiye ari nk’irari mvuga ngo ko afite amafaranga uwayamurya, nkabitekerezaho, noneho bwa mbere bibaye, numva namurongora akambera umugore, n’aho ubundi narabaraga ngo umugore nk’uyu umuntu yamurya akantu akaguha amafaranga.”
Byaje kuvamo urukundo rukomeye ndetse bakora n’ubukwe, ubu bakaba bitegura kwibaruka imfura yabo, urukundo rwabo rwatangaje benshi bitewe n’uburyo mukaperezida aruta Evariste cyane, ndetse uyu mugabo na we yemeza ko bajya bamubwra ko bamuroze ni mu gihe n’umuryango w’iwabo w’umugore we bavuga ko yabarogeye umukobwa.


text:
Mu kwambara neza, abantu baba bashyira ahabona kwiyizera, gukurura abandi byiza kandi bakagwa neza. Umwambaro w'umuntu uri mu bintu bya mbere bigaragarira buri wese, kandi uko kugaragara kuraramba igihe kirekire. Mu buryo buke bworoshye, buri muntu ashobora kwambara kandi agashimisha abamubona, buri munsi.
1. Menya style yawe bwite
Ambara bijyanye n'ibikorwa ufite mu buzima bwawe, n'ishusho ushaka kwerekana.
♦ Ba ukuri ku muntu uri we n'ibyo ukora mu by'ukuri. Niba udakina imikino mu by'ukuri, irinde kugaragara nku muntu ugendera kuri gahunda z'abakinnyi.
♦ Igihe wambarira iby'akazi cg iby'ishuri, ubaha umuco waho hantu. Menya neza kuri gutegura kugaragara nkuwa bigize umwuga, nku muntu uhangana, uha agaciro aho ari mu by'ukuri.
♦ Niba ugiye mu bibazo byo gushaka akazi, baza mbere ibyo abaka akazi bakunze kwambara. Ambara wenda ibijyanye na bizinesi z'ibiraka cg ibijyanye n'umurimo usanzwe. Biba byiza kwambara uki kwiza kurusha kwambara duke.
♦ Ku bijyanye n'inama, ibirori by'umwuga, shaka uko wakambara ikibabi cyiza(good costume). Hitamo iyijimye, iyibara ribereye ryongera ubushobozi; iryikivuzo, iry'ubururu, n'umukara niyo mahitamo meza.
♦ Ushobora kwambara ishati iriho umuntu ukunda, cg iriho ibindi bintu, niba ari byo bigushimisha. Ariko ukoreshe umwambaro ugaragaza ko ugukwira.
♦ Mu mwanya uboneye(occasion), ntukagerageze kujya hanze wambaye utikwije. Erekana ko wubashye igikorwa, kandi ko uri mu gikorwa, kwambara uki kwiza bizerekana ko ubirimo, ko bakwegera, kandi ko wiyizeye.
2. Menya ibikwiranye
Hitamo imyenda myiza(ifite quality) kandi igukwira neza
Menya imyenda ikwiranye n'umubiri wawe. Ntabwo ukeneye umubiri mwiza kugirango ugaragare neza mu byo wambara. Imyambaro ishobora gukora itandukanyirizo rinini n'uko umubiri wawe ugaragara, kandi ushobora guhimba kuri munini cg muto kurusha uko uri.
♦ Tekereza kwambara nko guhanga ibiboneka mu maso bihimbye, reba ku mirongo no ku miterere y'umwambaro ikora k'umubiri wawe, maze usuzume uko isanisha n'imirebere y'amaso.
Hitamo amabara nyayo
Amabara ku myambaro yawe ajyanisha n'uruhu rwawe, amaso, n'umusatsi, kandi bigaterwa n'umwihariko wawe. Amabara amwe azaba akwiranye kurusha andi.
♦ Amabara ashobora kongera imimerere(mood) yawe, kandi kwambara amabara afite aka mode gacye byagufasha kugaragara bigezweho.
♦ Amabara wambara ashobora gutuma wumva wishimye kandi unezerewe. Itondere uko amabara wambara atuma wiyumva. Na none, Niba utanyuzwe kwambara ibara runaka, ntukaryambare, kabe niyo ryaba rifite mode cg ibara riri mu mubyo ukunda.
♦ abantu bamwe bakunda kwambara amabara yaka nk'umuhondo na orange, ariko bashobora gutuma abandi bantu bagira ipfunwe.
♦ Uzarebe niyo ugiye guhaha, haba hari amabara azwi cyane kubera impamvu, guhinduranya amabara mu myambarire yawe ni byiza, ariko ujye ugura umwenda w'amabara atuma wumva ko ugaragara neza, utitaye kuri mode.
Niba imyenda itagukwira, uko waba ukurura abantu kose cg uri umunyamideri ntabwo uzagaragara nku wambaye neza. Imyenda igufashe isa nk'ihendutse kandi ikugaragaza ukomeye. imyenda minini cyane izatuma ugaragara nabi.
♦ Kubera ko ushobora kujya mu mwenda ntibisobanuye ko byaba ishingiro ry'uko ugukwira bitabogamye.
♦ Niba wariyongereye cg waratakaje ibiro vuba aha, genzura akabati k'imyenda kawe. Maze ureke cg uhindure imyenda itacyigukwira.
3. Garagara nku muntu wiyizera
♦ Nyurwa n'ibyo wambara, Niyo utanyuzwe abantu bashobora ku bikubwira, kandi bigatuma utagaragara neza. Icyakora biranyura kwambara nka mapantalo agezweho, ishati nini, n'inkweto za siporo buri gihe, ariko bituma ugaragara nk'umunebwe cg umunyakavuyo.
♦ Hari imyambaro myinshi yakubahisha ukanyurwa. Birashoboka gukora utumoderi kugeza ho unyurwa kandi ni ibyingenzi mu gihe uhitamo imyambaro.
Ibuka ko isuku nke no guhagarara nabi bishobora kwangiza uko usanzwe ugaragara. Igihe cyose menya neza ko usukuye, ko wiyitayeho bihagije, kandi ko uhagaze neza utihinnye.
♦ Gira inzira inoze wiyitaho. Guhumura nabi cg kugaragara wanduye cg ufite icyuya ntabwo byakugaragaza neza habe nta gato.
♦ Ntukitere imibavu(parfum) myinshi, cyane cyane irengeje 2-5% by'amavuta, cg 70-90% by'alcohol bivanze n'amazi. kuko bishobora ku kubangamira kandi bikabangamira abandi bantu bose bashora ku kwegera.
Bigire ibya mbere kuva mu nzu yawe wumva ko wambaye neza. Ntiwamenya uza kubona, kandi ibyiza ni uguhora uharanira kunogera abandi. Umwambaro w'umuntu uri mu bintu bya mbere bigaragarira buri wese, kandi ukanogera umuntu bikaba iby'igihe cyose. Ntiwamenya igihe uzakubitana n'umuntu wo mu ndoto zawe, umukoresha ushoboye, cg abantu bakorera ikinyamakuru kigezweho bashaka ku gukorera inkuru y'ubuzima bwawe.
Ibindi bintu wagenderaho :
♦ Menya guhuza imyambaro yawe
♦ Gira umwihariko wawe
♦ Sukura imyambaro yawe
♦ Ambara bijyanye n'imyaka ufite


text:
Nakurikiranye nitonze ikiganiro wagiranye na Radiyo ijwi rya rubanda cyahise taliki ya 26 Mata 2012, ku byereke ikibazo cy’Ubumwe n’Ubwiyunge hagati y’Abanyarwanda. Kuba uri Uwihayimana nkanjye byanteye kugukurikira mfite amatsiko kandi mfite icyizere ko ubutumwa ugiye gutanga bwabera benshi nk’akadirishya baboneramo urumuri rushya kuko umwijima w’ibibazo igihugu cyacu kimaze imyaka myinshi cyigaraguramo wakuye benshi umutima, abandi barahabuka, bakuramo akabo karenge, bahunga Urwababyaye kandi batarwanze.
Ndibwira ko Perezida wa Repubulika yagize igitekerezo cyiza cyo kugushinga kuba Umuyobozi wa Komisiyo y’Igihugu y’Ubumwe n’Ubwiyunge kuko nawe yari agufitiye icyizere ko wamufasha guteza Abanyarwanda intambwe yo kuva mu mwiryane w’urudaca, bagatangira inzira nzima yo kwiga kubana, babanye mu mahoro. Kandi rero ni mu gihe, mu kugushinga ubwo butumwa yatekerezaga rya Jambo rya Paulo Mutagatifu nawe utayobewe, rivuga inshingano y’Abihayimana muri aya magambo « Ibyo byose tubikesha Imana ubwayo kuko ari yo yadutoye muri Yezu Kristu, ikadushinga umurimo wo kunga abantu n’Imana, no kunga abantu hagati yabo » (Soma 2 Korenti 5,18-19)
Ngiyo impamvu inteye kugira icyo mvuga ku kiganiro mwatanze kuri Radio Ijwi rya Rubanda. Ndavuga ku ngingo eshatu : uko nzi NURC, icyo nyinenga, icyo nyitezeho.
1. Uko nzi Komisiyo y’Igihugu y’Ubumwe n’Ubwiyunge
Nk’uko wabyivugiye mu kiganiro, inshingano y’ibanze ya NURC ni ugufasha Abanyarwanda KWIYUNGA kubera ko basubiranyemo, bakavangurana bakagera n’ubwo barwana, bakicana, bagatsembana. Twese twemera ko kugira ngo u Rwanda rwongere kuba igihugu nyuma ya jenoside yo 1994 n’ubwicanyi bwayibanjirije n’ubwayiherekeje, bisaba GAHUNDA ya Karabutaka yo kunga Abanyarwanda. Nicyo Komisiyo uyobora ishinzwe GUTEKEREZA no gushyira mu bikorwa yifashishije inzego zose z’ubuzima bw’igihugu.
Ndibuka rwose uko nakoranye neza na NURC igihe nayoboraga Komisiyo ya Diyosezi y’Ubutabera n’Amahoro(CDJP) muri Cyangugu (2000-2005). Muri urwo rwego NURC twafatanyije ibikorwa bitari bike, mbona ko ari byiza, nko:
(1)Guha Abanyarwanda bo mu byiciro binyuranye ibiganiro bigamije kubatoza gukemura amakimbirane nta rugomo(Non-violence active et évangélique)
(2)Gusura imfungwa hagamijwe kuziganiriza ku byerekeye ibyaha byasenye igihugu cyacu, kwemera ibyo umuntu yakoze no kwitegura kugaruka kubana n’abandi mu muryango.
(3) Kugemurira imfungwa no kugerageza gufasha abafunzwe barengana (hari abafunguwe kubera ubwo bufasha).
(4)Guhuza abapfakazi ba jenoside n’abagore bafite abagabo bagize uruhare mu kubapfakaza.
(5)Guhuza abafunze n’abo biciye mu rwego rwo gusaba imbabazi
(6)Gutegura umunsi ngarukamwaka w’ubusabane wahuzaga Abanyarwanda banyuranye bakaganira ku bibazo by’igihugu cyacu.
N’ibindi…
Ibyo byose ni byiza, bikwiye gukomeza. ARIKO hari aho bigera, umusaruro w’Ubwiyunge utegerejwe ntugerweho! Biterwa n’iki?
2. Icyo nenga Komisiyo y’Igihugu y’Ubumwe n’Ubwiyunge.
Ndatinze mu makoni, hari impamvu 2 zituma Komisiyo uko ikora kugeza ubu idashobora kugera ku nshingano yahawe yo kunga Abanyarwanda.
(1)Impamvu ya mbere ni uko Komisiyo yihatira gushaka kwica GITERA ariko ikirengagiza ikibimutera : ibikorwa bya Komisiyo byibanda mu gukiza ingaruka( Conséquences) ariko ntibyigere bikora ku MIZI nyakuri y’umwiryane mu Banyarwanda.
Mu kiganiro watanze ku ijwi rya Rubanda, uranenga cyane ingoma zabanjiriye iriho mu Rwanda, ukemeza ko ibibazo byose byatewe n’abayobozi babi b’icyo gihe (in illo tempore ! Harabaye ntihakabe!). Nibyo koko, ingoma ya cyami, iya Repubulika ya mbere n’iya kabiri zagize uruhare rukomeye mu gucirira Umwiryane mu Banyarwanda! Ni nayo mpamvu bamwe mu bana b’Abanyarwanda biyemeje guhara amagara yabo, barahaguruka barwana inkundura; Kayibanda asezerera ingoma ya Cyami, Habyarimana akuraho Repubulika ya mbere, Paul Kagame yivugana MRND! Nyamara ikibazo kiracyariho kandi ikibazo dufite ubu si icy’ingoma zavuyeho kuko nyine zitagihari!
Nyakubahwa Bishop, nk’umuntu wihaye Imana, ngahoga nawe mbwira : abahunze u Rwanda guhera mu mpera za 1994, bangana iki? Ubwo se bahunze MRND?
Muri iyi myaka 2010-2012, Abanyarwanda batagira ingano bata byose bakajya kuba mu kambi zidasobanutse i Bugande, Burundi, Zambiya…urashaka kutwumvisha ko baba babitewe no KURENGWA amahoro n’iterambere?
Nyamara wowe uratubwira ko “Abanyarwanda bataka bavuga ko baremerewe kubera kuvangurwa, kubura ubwisanzure, gutegekeshwa agahato…ngo ntabo uzi ko baba mu Rwanda ! Imvugo nk’iyi isobanura iki?
(2)Impamvu ya kabiri ni yayindi yari ihari no mu 1959, 1973,1990 : Kwirengagiza ibibazo kandi ubibona(le déni de la réalité)!
Urugero : ubwo mu myaka y’ 1957-1958 abanyabwenge b’Abahutu bateraga hejuru basaba Umwami kureba uko yabigenza ngo ubusumbane no kuryamirana bigabanuke mu bana b’u Rwanda, abari bashinzwe kugira Umwami inama, batangaje ku mugaragaro ko nta kibazo cy’Ubusumbane hutu-tutsi kiri mu gihugu, ndetse batera intambwe ibabaje yo kwemeza ko “umugaragu na shebuja”, nta kindi bapfana, uretse ubuhake ! (Soma Ibaruwa y’Abagaragu 12 Bakuru b’i bwami).
Nta kindi cyateye abo Bagaragu 12 bakuru b’i Bwami kwirengagiza ibibabazo kandi babibona kitari iki: bashakaga gukomeza kwikubira ibyiza by’igihugu bonyine. Ntibifuzaga gusaranganya n’abandi benegihugu.
Uko byaje kurangira twese turabizi!
None nawe Nyakubahwa Bishop, Perezida Kagame yakugiriye icyizere ngo umube hafi, umufashe gukemura ikibazo cy’umwiryane mu Banyarwanda aiko igisubizo utanga kirasa rwose n’ icya bariya bagaragu b’i bwami bakubanjirije, hari le 17 gicurasi 1957! Kimwe nabo, nawe uremeza ko abaturage bataka ko bugarijwe, ko batsikamiwe, ko barenganywa…ntaho ubazi mu Rwanda! Ariko unyumve neza singamije kuguciraho urw’iteka, kuko hari impamvu 4 mbona ko zishobora kugutera gukoresha imvugo nk’iyi:
a)Koko wowe ushobora kuba utabona abo baturage bari mu kaga kuko utabana na bo.
b)Ushobora kuba wigiza nkana
c)Iki kibazo gishobora kuba cyakugoye kuko kiri muri byabindi wemeza ko bitoroshye kubiganiraho ku mugaragaro.
d)Ushobora kuba utazi na busa ibibazo nyakuri Abanyarwanda bafite muri iki gihe.
Iyi ngingo ya nyuma ikaba ari nayo njye nakubakiraho ngira ngo nanjye ngutumire, WOWE muntu w’Imana, uzanyarukire hano i Bulayi ( Uje i Paris twakwakira neza!) uganire n’Abanyarwanda babyifuza, tukubwire twisanzuye uko tuzi ibibazo biri mu gihugu. Erega isi yabaye nto. Nta kiba mu Rwanda ngo kirare kitamenyekanye ku isi yose : dufite imiryango mu Rwanda, dufite inshuti, hari n’ibitangazamakuru binyuranye…kuki mukibeshya ngo u Rwanda rubaho nko mu icupa?
3.Icyo ntegereje kuri Komisiyo y’Igihugu y’Ubumwe n’Ubwiyunge.
Kugira ngo Komisiyo y’Igihugu y’Ubumwe n’Ubwiyunge ishobore kugera ku nshingano yahawe yo Kunga Abanyarwanda hagomba ibintu 2 by’ingenzi :
(1)Kwemera kuganira ku mizi nyakuri y’ikibazo cyakomeje gutera umwiryane muri bene Kanyarwanda. Iyo mizi gukomeza kuyireka ntituyirandure, ni ukuyoboka politiki yo guteranya Abanyarwanda. Umufaransa yarivugiye ngo “les mêmes causes produisent absolument les mêmes effets”. Ubibye umwiryane yasarura iki kindi ?
Uko mbibona, ikibazo u Rwanda rukomeje kugira ni iki ngiki : UDUTSIKO twafashe ubutegetsi, twagiye tubukoresha mu KWIKUBIRA ibyiza byose by’igihugu, mu nyungu zatwo gusa! Abenegihugu basangira ubusa bakitana ibisambo: ishyari rikavuka,umuriro ukaba uratse! Icyo kibazo cyo gushaka kwikubira cyaragaragaye ku ngoma ya cyami, cyarabonetse mu gihe cya repubulika ya mbere; MRND ntiyashoboye kukibonera umuti, none dore kigamburuje na FPR-Inkotanyi! None se tumanike amaboko twemere ko Akarengane nk’ako gahabwa intebe ubuziraherezo mu Rwagasabo?
(2)Komisiyo y’Igihugu y’Ubumwe n’Ubwiyunge nihindurwe ukundi: ihabwe UBUBASHA n’UBURYO bwose bukwiye kugira ngo ihamagaze kandi iyobore INAMA IDASANZWE Y’UBWIYUNGE(Conférence souveraine pour la vérité et la réconciliation nationale): nk’uko wivugiye ko mwitabaje urugero rwa Afurika y’Epfo. Muri iyo nama :
*Abanyarwanda b’ingeri zose nibatumirwe,
*Baganire mu bwisanzure,
*Hashimwe intwari zafashije mu kubaka igihugu,
*Hanengwe imiyoborere mibi n’abategetsi bateshutse ku nshingano,
*Bicuze uruhare bagize mu gusenya igihugu,
*Basabe imbabazi,
*Bazihabwe cyangwa bahanwe,
*Hakorwe amasezerano mashya (un nouveau contrat social) y’imibanire y’Abanyarwanda;
*Yandikwe mu Itegekonshinga twese twibonamo,
*Hashyirweho inzego z’ubutegetsi zumvikanyweho kandi zishyira inyungu rusange (Intérêt général) hejuru ya byose.
*Umunyarwanda asubirane ishema ryo kwitwa Umunyarwanda,
Maze murebe ngo igihugu cyacu kiratengamara kikaba intangarugero muri Afurika no ku isi, ariko atari bya bindi tumenyereye byo kwitiranya ibyifuzo(voeux pieux) n’ukuri (la réalité) !
Umwanzuro
Nyakubahwa Bishop, tubwirire Perezida Paul Kagame ko aramutse abishatse akabyiyemeza, agifite AMAHIRWE yo kuba ari we Perezida wakwinjiza u Rwanda muri ibyo bihe bishya, by’UBWIYUNGE bushyitse. Yazibukwa , kuva mu gisekuruza kugera mu kindi, nk’uwahanaguye Abanyarwanda amarira ku maso no ku mutima. Yasazana ishema,abe bakubahwa mu Rwanda no ku isi yose. Ariko kutabikora nabyo bizamwinjiza mu mateka nk’uwananiwe kunga Abanyarwanda mu gihe byari ngombwa kandi bishoboka.
Naho wowe rero muntu w’Imana, Bishop John RUCYAHANA,
Rendez-vous i Paris….turagutegereje.
Imana itwumve kandi ibidufashemo.
Padiri Thomas Nahimana.
Ibyo biganiro wabisanga ubu kuri iyi link:
HYPERLINK « http://mixlr.com/ijwi-rya-rubanda/ijwi-rya-rubanda-kuva-kuwa-kane-26042012-saa-0940-london-time » t « _blank » http://mixlr.com/ijwi-rya-rubanda/ijwi-rya-rubanda-kuva-kuwa-kane-26042012-saa-0940-london-time
– Ku saha ya 10:04 – hariho ikiganiro, aho nibaza impamvu abategetsi bamwe batinya kuvuga ku mirimo bashinzwe: ntanga ingero kuri ba Ambasaderi Masozera wo mu Bubirigi, Ambasaderi Rwamucyo wo mu Bwongereza, na Secretaire Executif wa NURC, Dr Jean Habyarimana.
– Ku saha ya 10:40 – Bishop John Rucyahana avuga ku nshingano za NURC no kubyagezweho muri iyi myaka 18 ku birebana n’ubumwe n’ubwiyunge mu banyarwanda.
– Ku saha ya 11:36 – Bishop John Rucyahana asubiza ibibazo bya Radiyo Ijwi Rya Rubanda ku birebana n’ubusumbane mu Rwanda no ku buryo abaturage bataka abategetsi ntibabumve.
– Ku saha ya 12:38 – tuvuga ku byakorwa kugira ngo abanyarwanda b’ingeri zose bumvikane ku kibazo cy’ubumwe n’ubwiyunge; ni naho duhuriza twembi ku gitekerezo cy’uko NURC na Ambasade bareba uko bahuza vuba abanyarwanda bari hanze kugira ngo baganire kuri icyo kibazo.
HYPERLINK « http://jeanuwimana@yahoo.co.uk » t « _blank » Umuturarwanda. (lundi, 30 avril 2012 17:18)


text:
Inyigisho yo ku wa Kane w´icyumweru cya 20 gisanzwe, Umwaka A 20/08/2020.
Amasomo matagatifu: Ezk 36,23-28; Zab 51(50); Mt 22,1-14.
Ijwi ry´Uhoraho.
Bakristu bavandimwe Yezu akuzwe iteka ryose!
Bavandimwe, uyu munsi turumva uburyo umuhanuzi Ezekiyeli atanga ubuhanuzi cyangwa ubutumwa buhumuriza amahanga. Ariko muri uko kubahumuriza, aratanga ubutumwa bw´Uhoraho kugira ngo abantu bahinduke. Aha ni igihe ubwoko bw´Imana bwari bwaratataniye mu mahanga maze Uhoraho akabatumaho uyu muhanuzi kugira ngo bihane, bumve ijwi rye. N´ubwo bandavuje izina ry´Uhoraho iyo mu mahanga, ariko We arabasezeranya ko azabakorera ibitangaza by´akarusho maze bakagaruka ku butaka bwabo. Ntabwo twashidikanya ko ibyo Imana isezeranyije ibyuzuza. Kubera izindi mana bari barizigiye z´amahanga, Uhoraho arabasezeranya ko azabuhagira akabasukura, akanabashyiramo umwuka mushya. Bityo bagaca ukubiri n´ibyo bigirwamana bari barizigiye. Kugarukira Uhoraho ni ko gusubira cyangwa gutura ku butaka bw´isezerano.
Muri uko guhinduka rero, nk´uko Zaburi ya none ibitubwira, ni ukuhagirwa amazi asukuye maze ubwandu bwose n´umucafu byose bikagenda ugasigara wera de, ugakizwa. Uwogejwe n´aya mazi y´umukiro, ahorana umutima ukeye kandi akarangamira Uhoraho Imana y´abasogokuruza.
Ivanjili iradukangurira kutanangira imitima ahubwo tugatega amatwi ijwi ry´Uhoraho. Muri uyu mugani w´Ingoma y´ijuru, turabona uburyo muntu aba ateye iyo adafite Imana nk´Umugaba cyangwa Umushumba we. Imana nta gihe itadutumira aheza ariko ntitwumve. Turaguma tukigaragura mu manjwe n´ibindi bintu bituma duhaba bityo ntitwumvire Uhoraho. Yezu rero aradutumira, jye na we ngo tujye ku meza amwe na We. Yezu aradushakashaka amanywa n´ijoro ngo aduhurize hamwe tureke kumera nk´intama zazimiye zitagira umwungeri. Aya meza Yezu ashaka kuduhurizaho, nayagereranya na bwa butaka umuhanuzi Ezekiyeli yatubwiye mu buhanuzi bwe, avuga ati: “Nzabavana mu mahanga mbakoranye, mbavane mu bindi bihugu maze nzabagarure ku butaka bwanyu”, ni Uhoraho ubivuga.
Twakwibaza tuti ese, jye nawe dukwiye cyangwa dufite umwambaro uboneye wo kwicara muri ibi birori by´ubukwe Yezu adutumiramo, kuri aya meza? Ni aho kwisuzuma buri wese akareba umwambaro yambaye niba ukwiye. Ubwami bw´Ijuru buhamagarirwa benshi ariko abinjira ni mbarwa. Twisubireho duhinduke nk´abana b´Imana. Tureke imana z´amahanga (ibigirwamana) maze turangamire Imana imwe rukumbi, Uhoraho. Nitureke ibidutandukanya byose maze turangamire Rurema. Twirinde ibintu byose bituma tutambara umwenda ubereye ubukwe bwa Nyagasani. Bitagenze gutyo, ntacyo twaba turuhira muri iyi si. Ubwo nyine twazamera nk´uyu muntu Ivanjili itubwira, aho umwami yinjiye maze yamubona atambaye iby´ubukwe, akabwira abahereza be ati: “nimumubohe amaguru n´amaboko, mumujugunye hanze mu mwijima, aho azaririra kandi agahekenya amenyo”. Agapfa kaburiwe rero ni impongo bana ba mama kandi b´Imana.
Nidusabe Nyagasani adufashe maze ahindure imitima yacu kugira ngo tuzicarane na We ku Meza, Ijabiro aho tuzishima ubuziraherezo. Bityo iyo izabe ari yo iba ingororano yacu yo kubaho mu bugingo n´ubuzima bidashira: Ubuzima bw´ibyishimo n´amahoro; ubuzima budapfa ukundi; ubuzima buzira umuze. Bikira Mariya Mubyeyi wacu guma uturangaze imbere, wowe Mama wacu ukaba n´Igicumbi cy´amahoro. Mutagatifu Bernardo, umukuru w´abamonaki n´umuhanga wa Kiliziya guma udusabire tuzagere ikirenge mu cyawe. Nyagasani duhe ingabire yo kutanangira imitima yacu maze tugutege amatwi. Amen.
Padiri Emmanuel MISAGO.


text:
Ibiri ino iwacu ni amayobera!Hari abantu ureba,ukabona ubuzima bwabo buri ku manegeka pe!Biteye agahinda kubona umubyeyi y’imyaka 40 wagira ngo ni nyogokuru! Kandi uko nabibonye umugore azira umukeno.Iyo urugo rukize cyangwa rukennye, bigaragarira ku mugore.Ni uko n’urubyaro rukahagwa.
Aho bipfira
Ibi bintu ni nk’amayobera.Ibiri amambu,abakene ntibabura byose.Ni bo usanga urubyaro rwisuka umusubizo nyamara hari abakire bemeye kujya no guteza inzuzi, bagaheba.Bamwe bafite abo bana, ariko babuze icyo kubaha.Abandi bafite ibya Mirenge, ariko ntibazi uwo bazabisigira.
Ubuzima kuri bombi ni aka wa mugani ngo « Ufite bazamwongerera,naho udafite bamwake n’utwo yaririragaho! » Uwo mukene yongera abana,ibintu bikayonga.Uwo mukire na we arabigwiza,n’intimba rugeretse yo kuba incike.Iyo akubise amaso uwo mukene asabiriza, areba hirya ngo atamutura agahinda.
Akaga ku bayobozi
N’abayobozi ntibiba bitworoheye.Hari za gahunda za Leta zitwa ko zigenewe abakene kandi mu by’ukuri zibarenze.Umukene wamubwira ngo « Gira inka » kandi nta bushobozi bwo kuyitunga?We n’abe baba bicira isazi mu jisho,bakabona inyongeramusaruro-mukamo?Baba badashoboye kwitangira Mitiweli,bakigondera imiti y’inka?
Nk’uyu mubyeyi rwose(twese duhora tumunyuraho yiyambaza umuhisi n’umugenzi), uburyo abayeho bigaragara ko gutera imbere kwe ari nk’ibitangaza by’Imana.Nawe se, nk’iyo gahunda ya « Girinka » yari yamugezeho.Ariko inka bayihakuye wagira ngo ni ihene!Ikibazo ni uko iyo tuzihaye abashobora kuzitaho,byitwa ko twariye cyangwa twayobeje ibigenewe abakene.Ese bizakomeza gutyo?
Icyabikosora
Sinirengagije ko hari abashaka gukizwa n’iby’abakene koko,ariko natwe biradukomereye nk’abayobozi.Ku giti cyanjye, hari icyo nkeka cyarushaho kugira akamaro:umuntu umeze nk’uyu cyangwa uwo bari mu kiciro kimwe,Leta ikamugenera umubare mbumbe w’amafaranga mu kwezi amufasha kubaho nk’umuryango(allocations familiales),na we akagira imirimo asabwa gukorera Akagari cyangwa Umurenge.Ibyo byatuma yumva ko ibyo yahawe, na we yabikoreye.
Kandi birumvikana kuko iyo myaka(40!) ari iyo gukora.Kuberaho kuramuka(vie de survie) ntibyatuma aramba,cyangwa ngo ateganyirize ejo hazaha.Utwo dufaranga twamufasha gucuma iminsi.N’ubwo bivugwa ngo « Udakora ntakarye »,ariko n’utariye ntiyakora!Nitutabafasha guhuza ibyo byombi,bazajya bagera ku myaka 60 ari banyakujya.Bene aba rero, nta muyobozi n’umwe wishimira kubagira mu bo ayobora.Tuzabahisha kugeza ryari?
By Kayitana Mugisha Samuel/Musanze


text:
Trending
umuvugabutumwa w’imyaka 29, Alberto Mvila aherutse kwiyemeza gukora igikorwa gitinyitse ajya kubwiriza ubutumwa bwiza bwa Kristo mu igihugu cya Pakistan gituwe n’umubare munini waba Isilamu.
Pakistan mumibare yatanzwe mu mwaka wa 2017 wagaragazaga ko 96.47% byabayituye ari aba Islam, 2.14% bakaba abo mw’idini ryabahindu, mugihe abakristo ari 1.27%, Ahmadiyya 0.09% , andi madini asigayei bakaba 0.03%.
Uyu muvugabutumwa Mvila, ni umu congoman ufite ubwenegihugu bwababiligi akaba ayoboye umuryango w’ivugabutumwa witwa Belgium is Saved Mission, mu minsi 16 yaramaze mu igihugu cya Pakistan yabashije gufasha abanya Pakistan basaga ibihumbi 16,342 barahindukira bakira agakiza.
Nkuko Mvila yabitangaje kurubuga rwa instagram ye yavuze ko yasuye i Lahore, yakoze uwo murimo iminsi igera kuri 16 guhera taliki ya 1 Mata kugeza 16 Mata 2021 uwo murimo w’ivugabutumwa akaba yarawukoze arinzwe bikomeye. yarabwirije , abatiza abantu anarambika ibiganza kubarwayi.
Mu gihe hashize iminsi mike hatangajwe amavugurura ari gukorwa muri Kiliziya Gatolika, abantu batandukanye bahise batekereza ko aya mavugurura yaba agamije gukemura bimwe mu bibazo bijyanye...
Mu gihe yarari gutanga imbwirwaruhame mu nama yaberaga mu musigiti Guverineri w’intara ya Azerbaijan y’iburasirazuba muri Iran, yakubiswe urushyi. Ibi byabaye kuri uyu wa Gatandatu ubwo uyu...
Umu Pasteri wo mu igihugu cya Kenya usanzwe atuye muri Leta Zunze ubumwe yamaze kwegura ku inshingano ze nyuma yuko umwe mu bakristo ashize hanze amajwi ye hanze. Uyu mu Pasteri wo mw’itorero...
Umuhanuzikazi Utang Edet Effiong, wari afite itorero mu mujyi wa Ikot Edem Odo muri Leta ya Cross River, mu majyepfo ya Nigeria, abagize umuryango we bamushyinguye ari muzima ubwo bari barakaye...


text:
FONERWA na RWARRI birutira abaturage umuvandimwe wa kure
Yanditswe na SEZIBERA ANSELME
Imihindagurikire y’ibihe ni ikibazo cyugarije Isi muri rusange. Kuba ikibazo cyabaho ariko ubwabyo si ikibazo kuko Isi si paradizo, ikibazo ni ukudakemura ikibazo gihari.
Mu Rwanda, ingufu zishyirwa mu kurengera ibidukikije no guhangana n’imihindagurikire y’ikirere ni nyinshi. Leta yashyizeho ikigega gitera inkunga imishinga ishinzwe bene ibyo.
Ikigega k’Igihugu k’Ibidukikije n’Imihindagurikire y’Ibihe (FONERWA), gitanga amafaranga menshi akoreshwa n’imishinga itandukanye hirya no hino mu gihugu, harimo uwa RWARRI.
RWARRI (Rwanda Rural Rehabilitation Initiative) ni umushinga abaturage bo mu Karere ka Kamonyi bafata nk’inshuti yabo kuko ngo mbere y’uko uyu mushinga uza bari babayeho nabi.
Nyuma yo kubona inyungu n’akamaro k’ibyo wabagejejeho, abaturage bawufata nk’inshuti idatenguha ibarutira umuvandimwe wa kure nk’uko babitangarije Imvaho Nshya ubwo yabasuraga.
Mukakaremera Bernadette ni umuhinzi umworozi utuye mu Murenge wa Gacurabwenge mu Karere ka Kamonyi yatewe inkunga ubwo yari mu bihe bibi umugabo we yatakaje akazi.
Ubwo yibazaga uko azabaho umugabo we adakora ndetse abana bari mu mashuri bakeneye amafaranga, ni bwo ngo yamenye uyu mushinga, arawugana, amahirwe aramusekera.
Aragira ati “Twatangiranye na RWARRI muri 2017 impa ibinyomoro 300 n’ibiti by’imyembe 70, kugeza ubu maze gutera ibiti by’ibinyomoro 800 n’iby’imyembe 100. Bampaye kandi imashini zuhira, imipira yo kuhira n’ibindi kandi bananyubakira damu ifata amazi kugira ngo bamfashe kuhira izo mbuto. Nkurikije uko umushinga wange watangiye naho ugeze RWARRI nyifata nk’umuvandimwe udatenguha”.
Akomeza agira ati: “RWARRI yandutiye umuvandimwe inandutira inshuti ya kure. Reba guterura umushinga bakawumpa nta n’igiceri cya 10 ntanze ubu ukaba umaze kubyara amafaranga 500.000 nyamara umuvandimwe atabiguha. Mbere umugabo wange akiri mu kazi yazanaga amafaranga menshi ariko aho akaviriyemo twinjira mu buhinzi nanirwa kubyakira kuko n’amashuri y’abana yaturebaga. Nyuma narabyitabiriye abana bakomeza kwiga neza mu byiciro byose kandi barangije bajya no mu kazi, RWARRI yamvanye habi. Urugo narwo rusaba byinshi kugaburira umuryango w’abantu 8 n’ibindi ukenera ntibyoroshye ariko ibikorwa nagejejweho na RWARRI ku nkunga ya FONERWA byatumye nkemura ibibazo byose. Nabashije no kwishyura uwo nari mfitiye ideni kubera kweza izo mbuto natewemo inkunga”.
RWARRI yegereje abahinzi amazi yo kwifashisha
Mukeshinema Papias ni Perezida wa Koperative y’abahinzi EJOHEZA ikorera mu Murenge wa Kayenzi muri Kamonyi, ifite abanyamuryango 24. Bishimira umushinga w’umuyoboro bahawe.
Mukeshinema ashima ko RWARRI yabakoreye uwo muyoboro w’amazi ikanabahamo akazi by’umwihariko.
Mukeshinema ati: “Nabonyemo akazi nishyura mituweli, mbona agafaranga ko kwikenura kuko nakuyemo ibihumbi 60 mu minsi 10 kandi no mu rugo bameze neza konti irabyibuha.”
Uwimana Liberata, Umunyamuryango wa EJOHEZA atangaza ko bahuraga n’imvune nyinshi zo kuhirisha utudomoro imboga zikabumana ariko amazi yageze mu mirima hagati.
Uwimana yishimira ko batazongera guhagarika ibikorwa by’ubuhinzi mu mpeshyi nk’uko byari bisanzwe, agahamya ko umuryango we ubayeho neza kubera akazi yahawe kandi atunze mituweli yahavanye.
Bizimana Bertrand wo mu Kagali ka Cubi muri Kayenzi aho iyi koperative ikorera, we aragira ati “RWARRI idutunganyirije igishanga neza ku buryo tuzajya tugikoreramo mu mpeshyi no mu itumba. Twahingaga mu mpeshyi umusaruro ntuboneke neza none ubwo amazi atembera akagera mu mirima bizanye indi nyungu”.
Mushimiyimana Saverine wo mu Murenge wa Karama muri Kamonyi na we ni umwe mu bubakiwe ikigega gifata amazi na RWARRI. Yatoranyijwe kubera ibibazo by’ubumuga yari afite akagira inka n’akarima k’igikoni byakeneraga amazi bikayabura kandi nta mbaraga afite zo kujya mu gishanga.
Asaba umushinga RWARRI kwagura ibyo bikorwa bikagera no ku bandi kuko we ibyo yagejejweho yiteguye kubibungabunga ngo atavaho atenguha umuterankunga.
RWARRI mu guhangana n’ikibazo cy’ubutaka bwakoreshwaga nabi
Kamanzi Gabriel ni umukozi wa RWARRI, ubundi RWARRI ikaba ari umuryango nyarwanda utegamiye kuri Leta ufite imishinga itandukanye mu turere 10 tw’u Rwanda, by’umwihariko muri Kamonyi ikaba yibanda ku gufata amazi y’imvura no gufasha amakoperative gufata neza umusaruro.
Avuga ko RWARRI yatangiye gukorera mu Karere ka Kamonyi mu Kwakira 2015 igamije gukura abaturage mu bukene binyuze mu buhinzi no mu bikorwa remezo birimo gufata amazi y’imvura no kuyabyaza umusaruro.
Kamanzi avuga ko mu bikorwa by’ibanze RWARRI yakoze harimo gucukura ibyobo bifata amazi, kubaka ibigega no kubaka ingomero.
Avuga ko gutekereza Akarere ka Kamonyi byatewe n’uko kahuraga n’ibibazo by’isuri ikangiza ibikorwa by’abaturage.
Yabwiye Imvaho Nshya ko ibyo bikorwa byagize akamaro ku baturage kuko mbere hari abaturage bari bafite ubutaka ariko batabubyaza umusaruro.
Ashimangira ko aho bihagereye byatumye benshi babasha kubona umusaruro, bakishyurira abana amashuri ndetse bakanishyura mituweli.
Kamanzi asobanura ko mu guhanga ibyo bikorwa remezo abaturage banagize amahirwe yo kubonamo akazi kandi bakabivanamo amafaranga menshi.
Avuga ko ibigega byubatswe byagabanyije imvune abaturage bagiraga bashaka amazi kure kandi mu bishanga ariko ubu babasha kuyafata mu gihe k’itumba bagakomeza no kuyakoresha mu mpeshyi.
Akomeza atangaza ko ibyobo bifata amazi bibafasha kugira ngo bazashobore no kujya bayifashisha bahingira ibihembwe byose bafite amazi ahagije.
Agaruka ku nzitizi, atangaza ko hari abaturage bagejejweho ibyo bikorwa ariko ntibabashe kubyitaho ngo bibungabungwe, ntibitange umusaruro wifuzwa.
Mu byo agaragaza biteganywa na RWARRI, harimo ingendoshuri zizafasha abatarabifashe neza kwigira ku bo bigaragara ko babifashe neza kugira ngo babigireho.
Abo baturage kandi bazakomeza gufashwa ku buryo bwo kubisana no kubibungabunga kandi bigishwa uko bikora.
Asobanura isano iri hagati ya RWARRI, FONERWA n’Akarere ka Kamonyi, Kamanzi yagize ati: “Akarere ni ko nyiri amafaranga, twe nka RWARRI dushyira mu bikorwa umuterankunga akaba FONERWA. Ni ukuvuga ngo FONERWA ishyira amafaranga mu karere nako kakayaha RWARRI natwe tukayashyira mu bikorwa bifasha abaturage. Akarere rero kadufasha mu miyoborere natwe tugashyira mu bikorwa tugatanga raporo ku karere nako kakayiha FONERWA nk’umuterankunga.”
Kamanzi avuga ko inkunga ya FONERWA isaga amafaranga miliyari imwe na miliyoni 200 mu bikorwa bigomba gufasha abaturage kandi muri ayo yose agera kuri 80% amaze gutangwa.
Akarere ka Kamonyi gashima impinduka zatewe n’inkunga ya FONERWA
Umuyobozi w’Ishami ry’Ubuhinzi, Ubworozi n’Umutungo Kamere mu Karere ka Kamonyi Mukiza Justin, avuga ko FONERWA mu myaka 3 imaze yateye akarere inkunga yo gufata amazi y’imvura no kuyabyaza umusaruro.
Avuga ko mu byakozwe ku nkunga ya FONERWA harimo kubaka ibyobo bifata amazi 100, ibigega bifata amazi y’imvura avuye ku mazu 59 hakaba n’igishanga cyatunganyijwe gifite hegitare 5 mu Murenge wa Kayenzi giteganyirijwe guhingwamo imboga mu bihembwe 3 byose.
Mukiza avuga kandi ko hari kubakwa damu mu Murenge wa Gacurabwenge izafata amazi angana na meterokibe ibihumbi 60 ku buso bwa hegitare 43 zishobora no kwiyongera kandi ibyo bikorwa byose byahaye akazi abaturage ba Kamonyi.
Mukiza asobanura ko ibikorwa byagiye bishyirwa ahantu basanzwe hanyura amazi y’imvura akajya kwangiza imyaka mu gishanga, akagaragaza ko intego y’iyo damu ari ugufasha abaturage gukoresha amazi mu buhinzi no gufata amazi muri rusange.
Ku bijyanye n’ibigega, avuga ko byatanzwe hibandwa ku baturage bo mu kiciro cya mbere n’icya kabiri by’Ubudehe badafite ubushobozi kugira ngo bashobore kubona amazi mu rugo no mu turima tw’igikoni.
Ashimangira ko ibikorwa byakozwe muri iyo mishinga bizafasha guhingira igihe ibihembwe byose, kandi abaturage bakabasha kubona amazi mu rugo abegereye.
Mukiza atangaza ko muri rusange inkunga ya FONERWA yatanze umusanzu ukomeye mu gufata amazi y’imvura no kurengera ibidukikije.
Umuyobozi w’Akarere ka Kamonyi, Kayitesi Alice, ashima FONERWA na RWARRI mu kwegera abaturage kuko hari impinduka zigaragara byazanye mu kurengera ibidukikije.


text:
IJAMBO RIGENEWE ABANYARWANDA MU GIHE TWIZIHIZA YUBIRE Y’IMYAKA 50 Y’UBWIGENGE BW’U RWANDA (1962-2012)
Banyarwanda, Banyarwandakazi,
Kwizihiza imyaka mirongo itanu y’ubwigenge bw’igihugu cyacu kuri uyu wa mbere Nyakanga 2012 ni igikorwa gihambaye kizakomeza kwibukwa mu mateka y’U Rwanda. Mu kwifatanya n’Abanyarwanda muri iki gikorwa, ishyaka RDI ryifuje ko twasubiza amaso inyuma, tukibukiranya intambwe z’ingenzi zatewe mu kwigobotora ingoma ya cyami-gihake n’iya gikolonize, ndetse tukavuga ibigwi abayobozi b’imena ba Revolisiyo yo muw’1959.
Iyo Revolisiyo ni yo dukesha Repubulika muw’1961, n’ubwigenge bw’u Rwanda muw’1962.
Kuri uyu munsi ariko, tuboneyeho no kwibutsa ko bikwiye guharanira ko imitegekere y’u Rwanda ivugururwa, mu rwego rwo guhosha amakimbirane yo kurwanira ubutegetsi yokamye igihugu cyacu, na n’ubu akaba agenda arushaho gukaza umurego, cyane cyane kuva aho umutwe FPR-Inkotanyi ufatiye ubutegetsi ku ngufu za gisirikare mu mwaka w’1994. Guhindura imitegekere, mu nzego zose, ni byo byonyine bishobora gusubiza Abanyarwanda icyizere batakaje kubera ubutegetsi bubi bukora amahano, bugatuma igihugu gihora gicura imiborogo.
Kugira ngo Repubulika n’ubwigenge twabonye twiyushye akuya binogere rubanda koko, ni ngombwa ko ubutegetsi bushingira imizi ku mahame ya demokarasi kandi bukubahiriza uburenganzira busesuye bwa buri mwenegihugu, nta busumbane cyangwa ivangura iryo ari ryo ryose.
Iri jambo ry’ishyaka RDI ku bwigenge bw’igihugu cyacu rikubiye mu ngingo enye z’ingenzi :
I. DEMOKARASI N’UBURINGANIRE MU BENEGIHUGU NI BYO SHINGIRO RY’UBWIGENGE
Rwagati mu kinyejana cya 20, abakoloni batunguwe n’uburyo ibihugu byari ku ngoyi yabo byakangukiye rimwe, bigasaba ubwigenge bishishikaye. Ni ko byagendekeye n’Akoloni b’Ababiligi bari mu Rwanda. Mu gihe Leta y’Ababiligi yakoraga ibishoboka byose ngo itinze ubwigenge bw’ibihugu byari mumaboko yayo, indobanure z’Abatutsi zari ku ngoma mu Rwanda, zo zari zishishikajwe no kugumana indonke z’ubutegetsi bwa cyami na gihake, zigasaba ko igihugu gihita gihabwa ubwigenge, ubundi ingoma ya cyami igakomeza gukandamiza rubanda nk’uko byari bisanzwe. Ku rundi ruhande, impirimbanyi ziganjemo Abahutu zari zegereye rubanda rwapyinagajwe n’ingoma ya gihake, na zo zaharaniraga kugeza u Rwanda ku bwigenge, ariko zigasaba zikomeje ko habanza kubaho demokarasi n’uburinganire mu benegihugu bose.
Abari ku ngoma icyo gihe ntibakozwaga igitekerezo cyo gushyikirana n’impirimbanyi zaharaniraga demokarasi. Ahubwo bahisemo gusagarira abo barwanashyaka mu magambo ndetse no kubagabaho ibitero bagamije kubaca intege. Nyamara bene gutangiza iryo hangana ntibyabahiriye, kubera ko batsinzwe, ari na byo byavuyemo Revolisiyo yo mu 1959-1961.
Abayobozi b’iyi Revolisiyo bahereye ko baca akarengane n’ubusumbane byari bimaze kurambira abenegihugu, bafungura imiryango ya demokarasi ku buryo ubwigenge bwaje ku ya mbere Nyakanga 1962, Abanyarwanda bakiruhutsa bagira, bati « inkono ihiriye igihe ».
Bana b’u Rwanda, cyane cyane Urubyiruko
Tugomba kwirinda kugwa mu mutego w’ikinyoma n’amacenga by’Udutsiko tw’abantu bamwe baharanira inyungu zabo bwite gusa, bakaba bagerageza gusibanganya mu mateka y’igihugu cyacu igikorwa gikomeye cy’intwari zarokoye rubanda, ziyobowe na Nyakubahwa Geregori Kayibanda. Birakwiye rwose ko tuvuga ibigwi ubuziraherezo, abarwanashyaka dukesha Repubulika n’ubwigenge, intwari zitangiye igihugu mu buryo butagereranywa, zigakura rubanda mu nzara z’ubutegetsi bw’akarengane. Izo ntwari z’igihugu zigomba guhora zihabwa icyubahiro kizikwiye, zigahora zibukwa n’Abanyarwanda uko ibisekuru bisimburana, kuko zemeye guhara amagara yazo, kugira ngo igihugu kibone ubwigenge nyabwo.
II. IYI MYAKA 50 Y’ UBWIGENGE IDUSIGIYE IKI ?
Imyaka 50 tumaze mu bwigenge yagejeje u Rwanda kuri byinshi biteye ubwuzu, ariko haracyariho n’ibibazo by’ingutu bigomba gushakirwa ibisubizo mu maguru mashya.
Mu byiza twagezeho, twavuga ibi bikurikira :
1°Haciwe burundu Ubutegetsi gakondo bwa cyami n’imigenzo yabwo ishingiye ku bwiru n’ubuhake bwari bwarahejeje rubanda mu buja.
2°Hashyizweho Ubutegetsi bwa Repubulika n’inzego z’ubuyobozi bw’igihugu zishingiye ku matwara ya demokarasi, abaturage bahabwa uburenganzira bwo kwitorera abayobozi babanogeye.
3°U Rwanda rwemewe nk’igihugu cyigenga kandi ruhabwa intebe mu rugaga rw’amahanga;
4°Ubutegetsi bwa Repubulika bwashyize ingufu mu guteza imbere uburezi, bwongera amashuri abanza n’ayisumbuye, bushinga na Kaminuza ya mbere mu gihugu (UNR), bwubaka imihanda n’ibindi bikorwa by’amajyambere, kandi buteza imbere imibereho myiza y’abaturage, hifashishijwe imishinga y’amajyambere mu turere twose tw’igihugu.
Nta byera ngo de
Nk’uko rero « nta byera ngo de », no mu mateka y’u Rwanda rwigenga dusangamo ibikorwa ndetse n’imyifatire biteye ipfunwe. Twavuga nk’ibi bikurikira:
1°Umuco na politiki birangwa n’ibisigisigi bya gihake, kutoroherana no kutamenya kujya impaka zubaka (biratangaje kubona na n’ubu hari abanyarwanda bumva ko umwera uturutse i bukuru ugomba gukwira hose)
2°Umuco mubi wo kugundira ubutegetsi n’uwo gushaka kubufata ku ngufu; bityo ingoma zigasimburana ari uko habanje kumeneka amaraso menshi cyane. Koko rero, kuva u Rwanda rwakwigenga batatu mu bigeze kuba Abaperezida ba Repubulika bapfuye bahotowe, utarishwe na we yajugunywe mu munyururu n’uwamusimbuye.
3°Guhindura amoko y’Abanyarwanda igikoresho cya politiki, iyo udutsiko dushaka gufata ubutegetsi byanze bikunze, cyangwa kubugundira ku nyungu zatwo gusa. Kuri iyi ngingo, turibukana akababaro kenshi Abatutsi bagiye bicirwa imbere mu gihugu, bahitanywe n’Abahutu babazizaga ko bashobora kuba ari ibyitso by’Inyenzi, ubwo zabaga zigabye ibitero by’iterabwoba muri za 60, zigambiriye gufata ubutegetsi ku ngufu. Mu mateka ya vuba, turibuka intambara y’Ukwakira 1990 yashojwe na FPR ndetse n’itsembabwoko n’itsembatsemba byo mu 1994 ubwo FPR yari imaze kwivugana ba Perezida Habyarimana Yuvenali na Sipriyani Ntaryamira. Ayo mahano yahaye FPR urwaho rwo kugera ku butegetsi, nyamara byahitanye amamiliyoni y’Abatutsi n’Abahutu mu Rwanda, ndetse n’impunzi z’Abahutu zari zakwiriye imishwaro mu mashyamba ya Congo, abazihigaga bakazitsembamo ibihumbi amagana.
4°Ikibazo cy’irondakarere cyagaragaye ubwa mbere ahagana mu 1968, ubwo Abaparimehutu bo mu mumajyepfo n’abo mu majyaruguru y’u Rwanda, bateshukaga ku nshingano yo guharanira inyungu rusange, ahubwo bagasamarira indonke zabo bwite, cyahumanyije bikomeye uburyo bwo gukora politiki mu Rwanda ku gihe cya Repubulika ya mbere n’iya kabiri. Na n’ubu ayo amacakubiri akaba akomeje kuranga bamwe mu banyarwanda b’impuguke babarizwa mu buhungiro, ndetse akaba yaranadukiriye urubyiruko kandi ari rwo rwari rukwiye gushyira hamwe ingufu kugira ngo rusezerere ingoma y’igitugu ihejeje Abanyarwanda ku ngoyi.
5°Ikibazo cy’irondakoko cyarushijeho gukara bitewe n’uko ishyaka rya FPR-Inkotanyi, rimaze gutsinda intambara y’amasasu, ryashyizeho ubutegetsi bwubakiye ku kinyoma cyahawe intebe hifashishijwe ingengabitekerezo yuje uburiganya yitwa” Jenoside yakorewe Abatutsi ikozwe n’Abahutu bose”. Iryo vangura ryashinze imizi no mu bucamanza hakoreshejwe Inkiko Gacaca zigamije gukingira ikibaba Agatsiko k’Abatutsi bakoze ibyaha bikomeye no guhashya Abahutu bose muri rusange. Aha twakongeraho n’uruhare rw’umuryango IBUKA ufatanyije na FPR mu guhimbira ibyaha abahutu; cyane cyane abishoboye cyangwa abakekwaho ubushobozi bwo kuba bashishikariza abaturage guharanira uburenganzira bwabo.
6°Ikibazo cy’impunzi cyaburiwe umuti kugeza aho uyu munsi u Rwanda rubarirwa mu bihugu bisumbya ibindi umubare w’impunzi. Igiteye impungenge kurushaho ni uko muri izo mpunzi dusangamo n’uwahoze ari umwami w’u Rwanda, Kigeli V Ndahindurwa n’abandi benshi bahoze mu buyobozi bw’igihugu no mu mirimo yindi inyuranye, kandi bakabaye bakigikorera. Abo bose ni ingufu u Rwanda rukomeje gutakaza.
III. IBINTU BIGEZE IWA NDABAGA
Bana b’u Rwanda, nshuti z’u Rwanda,
Mu myaka 18 FPR imaze ku butegetsi, igitugu cyarimitswe, maze akarengane gasakara mu gihugu mu ngeri zose z’ubuzima bwa buri munsi.
1°Ku birebana na politiki, ubutegetsi bwikubiwe n’Agatsiko k’abasirikare bakuriye mu buhungiro mu gihugu cya Uganda. Barangajwe imbere na Jenerali Paul Kagame wahinduye igihugu akarima ke, akaba agitegeka atitaye ku nyungu rusange z’Abanyarwanda, ahubwo ashyize imbere gusa inyungu ze bwite n’iz’agatsiko ka bene wabo n’incuti ze. Ikirushijeho gutera Abanyarwanda agahinda ni ukubona abagize kariya gatsiko ari ba ruharwa mu bwicanyi nyamara bakaba badakurikiranwa n’inkiko, kandi abenshi muri bo bashakishwa n’ubutabera mpuzamahanga , nk’ubw’igihugu cya Hispaniya ndetse n’ubwo mu Bufaransa.
Kugira ngo bimakaze ubutegetsi bwabo bw’igitugu cya gisirikare, Jenerali Paul Kagame n’ibyegera bye bashyizeho amategeko yo kuniga uburenganzira bw’Abanyarwanda uhereye ku bw’itangazamakuru ryigenga, ukageza ku bw’amashyaka ya politiki yangiwe gukorera mu bwisanzure mu gihugu.
Amacakubiri hagati y’amoko atuye u Rwanda yarenze urugero, ku buryo amahoro avugwa mu Rwanda ari ay’icyitiriro gusa, hagamijwe kujijisha amahanga. Dore ikibigaragaza:
Icya mbere, ni ubwinshi bw’abasirikare bitwaje imbunda bahora bajagata mu baturage amanywa n’ijoro nk’aho igihugu kikiri mu ntambara. Bivugwa ko baba babungabunga umutekano, nyamara hirya no hino mu gihugu abantu baburirwa irengero cyangwa bagahotorwa mu manzaganya, bikitirirwa abagizi ba nabi batajya bamenyekana.
Ikindi kigaragaza ko mu by’ukuri nta mahoro Abanyarwanda bafite, ni ubwoba n’urwikekwe bahorana. Ntawe ukizera umuvandimwe we. Abanyagihugu bahahamuwe n’uko ubutegetsi bwa Kagame bubagirira nabi bukoresheje inzego z’ubutasi zunganira igisirikare mu kujujubya abaturage, nk’uko byakorwaga ku ngoma z’abanyagitugu kabuhariwe; nka Hitleri mu Budage cyangwa Cewosesiku muri Rumania.
2°No mu rwego rw’ubukungu ibintu ntibyifashe neza. Agatsiko kari ku butegetsi mu Rwanda gakomeje kwigwizaho ubukungu bw’ikirenga katitaye ku bukene bwa rubanda rwa giseseka, kakaba gashishikajwe gusa n’inyungu zako bwite hamwe n’iz’abantu cyangwa amasosiyete y’ubucuruzi agashyigikiye. Ako gatsiko kabeshya amahanga ko kateje imbere igihugu kerekana amazu y’imiturirwa kazamuye mu mugi wa Kigali ndetse n’imibare y’ibikabyo na za disikuru zo kwivuga ibigwi. Ibyo kandi bikorwa mu gihe abakene batabarika birukanwa mu migi, bagacirwa mu byaro aho bicirwa n’umudari, kure y’amaso y’abanyamahanga.
3° Ibirebana n’umuco nabyo si shyashya. Uburezi bwasubiye inyuma cyane, impamyabumenyi zihanitse zitangwa ku bwinshi nk’inzoga ibishye, inyinshi muri zo zikaba ari umusaruro w’inyigisho zidafite ireme. Nta mugayo kuko ibyigishwa n’imfashanyigisho biciriritse cyane, ndetse na benshi mu barimu bakaba bafite ubushobozi buke, hagakubitiraho ko banahabwa umushahara w’intica ntikize. Abanyeshuri basiba amasomo uko bishakiye, amanota agatangwa hakurikijwe icyenewabo ndetse na ruswa, ku buryo kubaka amashuri yigenga bisigaye ari ubushoramari nk’ubundi bwose bw’abaharanira kwinjiza ifaranga gusa.
Ubundi uko tubizi, amateka ni kimwe mu bintu by’ibanze umuco wa buri gihugu ushamikiraho. Birahangayikishije kubona mu Rwanda amateka y’igihugu atakigishwa mu mashuri nyuma y’aho FPR Inkotanyi ifatiye ubutegetsi muw’1994, bikaba biri muri gahunda y’abahezanguni bashaka kugoreka amateka uko iminsi igenda ihita. Icyo FPR igamije mu by’ukuri, ni ugusimbuza amateka ibyiyumviro byenyegeza inzika mu Banyarwanda, ari nayo mpamvu abaharanira ukuri n’imibanire myiza y’abaturarwanda bagomba kwamagana iyo migirire, bagakora ibishoboka byose kugira ngo amateka nyayo abe ariyo asugira mu bana b’u Rwanda.
Abanyarwanda bafite umwihariko n’amahirwe byo kuba bose bumva kandi bakavuga ururimi rusange rw’Ikinyarwanda. Ibyo bishoboka hake muri Afrika. Amashuri yakagombye kwigisha Ikinyarwanda ashyizeho umwete, abari mu nzego z’ubuyobozi bagashishikarira kuvuga ururimi gakondo mu buryo butunganye. Birababaje rwose kubona benshi mu bategetsi ndetse n’abanyamakuru bo mu Rwanda basa n’aho batoranywa hakurikijwe ubumenyi buke bw’amagambo n’ikibonezamvugo by’Ikinyarwanda.
Birakwiye kandi ko n’Abanyarwanda baba mu mahanga bakwihatira gukunda ururimi rw’Ikinyarwanda no gutoza abana babo kuruvuga no kurwandika neza.
Umuco w’igihugu twawugereranya n’umutima wacyo, akaba ari nayo mpamvu biteye agahinda kubona Abanyarwanda bamwe basamarira imico y’amahanga, ari na ko batakaza uwabo.
IV.UMWANZURO : U RWANDA RUZAKIZWA N’UBUTEGETSI BUSHYA
Nubwo FPR yakomeje kubeshya yigaragaza nk’aho ubutegetsi bwayo bushishikariye kuzamura igihugu mu bukungu, ikinyoma cyayo kirimo kujya ahabona. Bimaze kugaragara neza ko ingoma ya Kagame ari iy’igitugu cy’agatsiko gashaka kwihambira ku butegetsi, gahutaza ndetse gahitana abanyamakuru bigenga n’abanyapolitiki batavuga rumwe na ko, kabafungira akamama, ari nako kabashyiraho iterabwoba.
FPR yashyizeho politiki ikaze y’ivanguramoko idatandukanye na busa na politiki ya ruvumwa ya Apartheid yaciwe muri Afrika y’Epfo. Iyo politiki y’ivangura ibangamiye bitavugwa imbaga y’Abanyarwanda. Bikaba ndetse bigaragarira buri wese ko politiki iyoboye u Rwanda muri iki gihe isa n’iyariho mu gihe cya gihake na cyami, mbere y’Ubwigenge.
Bana b’u Rwanda namwe ncuti z’u Rwanda,
Mu by’ukuri, nta kindi cyarangiza iki gihirahiro Abanyarwanda benshi barimo, uretse ihinduka ry’ubutegetsi n’ivugururwa rihamye mu mikorere ya politiki mu gihugu cyacu. Nyamara ubutegetsi bw’igitugu bwa FPR na Perezida wayo Paul Kagame bakomeje kunangira no kuvunira ibiti mu matwi.
Ni yo mpamvu, kuri iyi Yubile y’imyaka 50 u Rwanda rumaze rwigenga, ishyaka RDI ryongeye guhamagarira Abanyarwanda bose baharanira demokarasi, guhuriza hamwe imbaraga bidatinze kugira ngo baboneze uburyo bwo kugera kuri iyo mpinduka.
Kugira ngo ibyiza dukesha Ubwigenge, ari byo Repubulika na demokarasi, bye kugenda nka Nyomberi, ni ngombwa ko dushyiraho mu Rwanda inzego nshya z’ubutegetsi bw’inzibacyuho nk’ubwateganywaga n’Amasezerano y’Arusha, izo nzego zigahabwa inshingano yo gukoresha mu maguru mashya amatora anyuze mu mucyo no mu bwisanzure; kandi azira uburiganya.
Iyi mpinduka duharanira izagerwaho bivuye ku butwari n’ubwitange bw’abahungu n’abakobwa b’u Rwanda barahiriye kudatatira Intwari zatugejeje ku Bwigenge na Repubulika, bakaba baragize nk’intego yabo: Ukuri; Ubutabera n’Ubwisanzure. Ni muri ubwo buryo Leta y’Inzibacyuho izaba ifite inshingano yo gufasha u Rwanda gutera intambwe yo kuba igihugu cyubahiriza uburenganzira bw’abagituye bose, mu buringanire, ikazihutira gukoresha Inama Rukokoma kugira ngo Abanyarwanda bigire hamwe mu bwisanzure imvo n’imvano y’akaga bahuye na ko muri iki kinyejana tuvuyemo, igashaka n’ibisubizo bizubakirwaho Igihugu cy’Amahoro.
Inama Rukokoma izagaragaza amakosa ya buri wese, abahekuye u Rwanda bose ibakanire urubakwiye, ariko cyane cyane iyo nama ikazaba ishingiro ry’umuryango nyarwanda mushya urangwa n’ituze n’ubwiyunge, aho ukuri kuzaba nk’umukenyero ubutabera bukaba umwitero.
Nibahuza uyu mugambi, abaharanira impinduka mu Rwanda bazaba bahaye igihugu cyacu umusanzu ntagereranywa wo guha abana bacu ndetse n’abuzukuru icyizere cyo kurya imbuto z’Ubwigenge ubuziraherezo.
Mu kurangiza, nifurije Abanyarwanda n’Abanyarwandakazi, ndetse n’inshuti z’u Rwanda kugira Yubire nziza y’Ubwigenge, aho bari hose !
Harakabaho Ubwigenge!
Harakabaho Repubulika y’u Rwanda!
Harakabaho Demokarasi
Bikorewe i Buruseli, ku wa 30 Kamena 2012.
Fawustini TWAGIRAMUNGU
Perezida wa RDI-Rwanda Rwiza
Inizio modulo
Site internet:
HTMLCONTROL Forms.HTML:Text.1
Nom: *
HTMLCONTROL Forms.HTML:Text.1
Message: *
HTMLCONTROL Forms.HTML:TextArea.1
* Champs obligatoires


text:
1. Kuba umugabo yaramaze kurushinga akabyibuha cyane bigatuma agira ubunebwe mu gutera urubariro.
2. Kuba umugabo afite indwara runaka yarwaye imuca intege ku bijyana n’ubushake bw’imibononano, harimo nka Diabète.
3. Kuba umugore asigaye afite imyitwarire umugabo yanga cyane, cyangwa se imyitwarire igaragaza kudakunda umugabo no kutamwitaho.
4. Kuba umugore agira umwanda, mbese muri rusange atakiyitaho.
5. Kuba umugabo afite ibyo yamenye ku mugore we byigeze kumuranga mbere y’uko barushinga, cyangwa se ibyo akora babana atari azi.
6. Kuba umugore yarifashe mu byo yakoreraga umugabo we mu gihe cyo gutera urubariro.
7. Kuba umugore atacyemerera umugabo gutera urubariro ku buryo bworoshye, umugabo akarambirwa gusa n’usabiriza bamwima cyangwa no gushyiraho ingufu buri munsi.
8. Kuba umugabo afite ibibazo by’imibereho mu rugo bimukomereye, cyangwa se n’ibindi bibazo byose yumva yananiwe gukemura.
9. kuba umugabo ari gukora akazi kenshi kandi kavunanye, ku buryo buri munsi ataha ananiwe cyane.
10. Kuba mu rugo hasigaye hahora amakimbirane hagati y’umugabo n’umugore.


text:
Ubuhanuzi bwa Hakizimana Jean Bosco,bwaba burimo imvange?
Ku italiki ya 05/06/2015, twabagejejeho ubuhanuzi bwa Bosco Hakizimana wavuze ko Papa François azasura igihugu cya Uganda ariko agishingura ikirenge muri icyo gihugu, mu Rwanda hakaba intambara. Uyu munsi ku italiki ya 27/11/2015 nibwo papa Fançois arasesekara muri Uganda avuye mu gihugu cya Kenya yasuye mu ntangiriro z’iki cyumweru, abasomyi benshi ba veritasinfo bakaba baradusabye ko twakongera kubagezaho iyo nkuru y’ubuhanuzi bwa Bosco Hakizimana; ni mwisomere uko ubwo buhanuzi yabutanze.
Isesengura ry’Ubuhanuzi
Ku mbuga za interneti,hagaragaye ubuhanzu bw’uwitwa Bosco Hakizimana ukomoka i Cyangugu akaba asengera mu itorero rya ADPER.Ikinyamakuru inyangeNews cyakomeje gushaka ubwo buhanuzi ngo turebe ko ibivugwa muri ubwo buhanzu bihwanye n’ijambo ry’Imana uko riri.Icyaduteye impungege cyane mur’ubu butumwa cyangwa ubuhanuzi buvugwa ko bwavuye k’Uwiteka Imana yo mu ijuru,buvuga ko Kolari mu gihugu cy’Uburundi izacuranga amezi (3) uhereye mukwezi kwa Kanne 2015 ubu dutangaza ubu butumwa hashize amezi (8) ndetse byashoboka ko umwaka ushobora kuzashira kuko dusigaje amezi (2) kolari igicuranga nyamara iyo aza kwivugira ko kolari izacuranga gusa ubanza byari bihagije.
Uyu Hakizimana Bosco uvuga ko yahawe ubutumwa n’Imana ngo abugeze kubanyarwanda akaba amaze kuzenguruka uturere 28 kuri 30 tugize u Rwanda rwose avuga ubwo buhanuzi yahawe n’Imana abubwira abakristu bo mu itorero rya pentecôte, Ubu buhanuzi tubagezaho, Hakizimana yabutangiye mu karere ka 29 ari ahitwa IKIREHE. Pasteri waganiriye na veritasinfo yatanze ibisobanuro bigaragara muri ubu buhanuzi bwa Hakizimana Bosco, ibyo bisobanuro tukaba twabishyize mudukubo muri iyi nyandiko y’impine twabakoreye.
UBWO BUHANUZI BWA HAKIZIMANA Bosco BUTEYE BUTYA :
Hakizimana Bosco atangira avuga ko abantu banze kumvira Imana abandi bakaba bakora ibyo bishakiye, Imana ikaba yaramutumye kugeza kubantu bose ubuhanuzi bw’uko igiye kohereza abantu bo gucunda amata mu mwaka w’2016, amavuta (intungane) akajya ukwayo n’amacunda akajya ukwayo. Imana yamubwiye ko umwaka w’2015 n’2016 ari umwaka w’ikosora n’umwaka w’inshoberamahanga !
Hakizimana Bosco avuga ko umwaka w’2014 yabwiye abakristu b’itorero rya pentecote ko umwaka w’2014 wari umwaka w’integuza, naho umwaka w’2015 akaba ari umwaka wo gushyiraho akadomo (kurangiza gutanga ubuhanuzi). Imana ikaba yarabwiye Bosco ko umwaka w’2015 ari umwaka w’urujya n’uruza, abantu bakazajya batembera mu bihugu by’amahanga bakoresheje irangamuntu gusa. Yemeza ko ubutumwa Imana yamuhaye amaze kubugeza muturere 28 hakaba hasigaye akarere ka Rutsiro atarageramo.
Dore ibikubiye mu butumwa Imana yahaye Hakizimana Bosco agomba kugeza ku bantu :
1.Imana yatumye Hakizimana Bosco kubwira abantu ko igiye kuzana Korali (umutwe w’abarwanyi) yitwa «IKOSORA». Iyo korali izaba yitwaje ibyuma (intwaro) bikubita cyane n’ibyuma bicuranga umuziki (urusaku). Umucuranzi (umurwanyi) wese w’iyo korali azacuranga arebesha kitari (imbunda) aho ashaka kandi n’umwana wo munda azayumva ! Iyo korali y’ikosora nicuranga ngo n’abataza mu nsengero bazayumva. Abagabo, abagore n’abana bazabyina (kwiruka bahunga) uwo muziki wa korari buri wese azawubyina ukwe (guhunga intatane)!
2.Hakizimana Bosco akomeza avuga ko mu gihe iyo korali izaba icuranga hazaduka ibimoto (imodoka z’intambara) bifite za kinyoteri zitukura zizurira imisozi zivuza amahoni, icyo gihe mitiweli (inkomere zivurwa na croix-rouge) izaba ari ubuntu, kandi abantu bazaba baririmba ngo «aheza mu ijuru tuzahurirayo bagenzi» (gusenga cyane). Abantu bazabyina bagwe agacuhu (kwiruka cyane bahunga), barambarare hasi babaterure babajyana mu mahumbesi (uburuhukiro) aho bagomba kuruhukira (imva).
3.Hakizimana Bosco avuga ko mu gihe iyo korali izaba icuranga inyoni (indege z’intambara) y’iburasirazuba izahura n’iy’uburengerazuba, inyoni y’amajyaruguru izahamagara iy’amajyepfo iyitabe. Kandi umuntu uzafata amafoto (abanyamakuru) y’izo nyoni uko ari 4 azaba ahagaze mu murwa mukuru wa Kigali. Inyoni y’iburasirazuba azaba ari inyoni nini, ifite amababa manini n’umunwa utukura. Iyo nyoni izaba iri mu kirere izajya itera amajyi (ibisasu bya bombe) agwe hasi asandarire ku bantu bahari. Abantu bazaba bahaze imireti (bakomeretse cyane) abandi bazaba bisize iyo mileti (buzuye amaraso) kubera ayo majyi y’izo nyoni azajya yitura ku bantu. Icyo gihe, imbwa zifite inzara zizahaga imireti (kurya abapfuye).
4.Hakizimana avuga ko Imana yamubwiye ko kugeza mu mpera z’uyu mwaka w’2015, Imana igiye kuzavuga cyane (kugeza ubuhanuzi bwayo ku bantu benshi) kuburyo nta muntu numwe izasigaramo idene. Imana izavuga kuburyo ntacyo izasiga inyuma mbere y’uko uyu mwaka w’2015 urangira, naho umwaka w’2016 Imana izahita iceceka. Bosco asobanuro ko abapasteri n’abavugabutumwa banyuranye bazavuga ariko Imana ikaba itazabumva kuko izaba icecetse!
Isesengura ry’Ubuhanuzi!
Ese koko Imana izaceceka nk’uko Bosco abivuga?None abantu bayo bose bamaze kugezwaho ubutumwa bwayo bw’intambara?Ariko birashoboka ko yaceceka kuri we,ariko harabakomeje kuvugana nayo kugeza magingo aya turabona itaraceceka cyereka niba haba harukwezi yaba yaramubwiye izacecekeramo!!
5.Ibimenyetso bigaragaza ko iyo korali (intambara) igiye kuza ni ibi bikurikira :
a)Ikimenyetso cya 1:
Hakizimana avuga ko bitewe n’uko Imana ikunda abanyarwanda ndetse n’itorero rya Pantecote, Imana yamubwiye ko ihaye abanyarwanda igihe cy’integuza, bityo iyo korali ikaba igiye guhera mu gihugu cy’u Burundi (ubu buhanuzi yabutanze mbere y’uko Nkurunziza atangwaho umukandida n’ishyaka rye rya CNDD FDD). Bosco yemeza ko iyo korali igiye gucurangira i Burundi ku buryo bukomeye kandi abarundi bose bakazabyina uwo muziki wayo bigatinda (guhunga).
Iyo korali izacurangira igihugu cy’u Burundi amezi atatu, nyuma ikazasiga icyo gihugu ikiringanije neza kandi itanze agakiza. Iyo korari izava mu gihugu cy’u Burundi ihite yambukira mu gihugu cy’u Rwanda. Hakizimana yemeza ko iyo korali izacuranga mu Rwanda ukwezi kumwe n’igice, ihite isimbuka igihugu cya Uganda ijye gucurangira mu gihugu cya Congo amezi ane n’igice. Iyo korari izacuranga muri Congo kuburyo bukomeye bikazatuma abakongomani bavuga ikinyarwanda kandi batakizi ! Nyuma ya Congo iyo Korali izambuka ijye gucuranga mu gihugu cya Tanzaniya amezi 3 n’igice.
Isesengura mu buhanuzi
Ubanza kenshi Imana yaba idakunda gutanga igihe ibyo ibigiye gukora bizamara,gusa ishobora guca amarenga kuko ntabwo isiganwa ni gihe kuko niyo igenga ibihe byose biri mubiganza byayo kandi ninayo ilinda abantu bayo.Ese kuba PaPa yageze muri Uganda byaba ar’ikimenyetso simusiga cya kwemeza ibyo Bosco yahanuye?Reka wenda tuvuge yuko gushingira ikirenge bishatse kuvuga igihe gito wenda ho ibyo twategereza tukareba ariko se amezi (3) IBURUNDI,Ukwezi kumwe nigice mu Rwanda byaba ari byo?Ko mu Burundi se amezi atatu yikubye kabiri?Iki ntacyaba ari kimwe mubigaragaza ko ibyahanura haba harimo akabazo?
Aha muri ubu butumwa cyangwa ubuhanuzi ntabwo tubonamo igihe cyibyahanuwe kuri DRCongo bizabera usibye kubona igihe bizabamara cyinagana na mezi (4) ariko umwaka ntawo tubona.Hanyuma na Tanzania naho nuko tubonamo amezi (3) gusa ariko umwaka ntawo tubonamo ese dushingiye ku byo yavuze ku Burundi byatwemeza ko nibindi yavuze bayaba arukuri?Nibyo papa yaraje usibye ko urwo rugendo yaramaze kurusubika inshuro ebyeri ariko nibura byo byaragaragaye!Kuki igihe yatanze ku Burundi cyarenze?
b)Ikimenyetso cya 2 :
Hakizimana avuga ko Imana yamuhishuriye ko mbere y’uko iyo korali ijya gucurangira mu Rwanda, Papa Fraçois azahaguruka i Roma akaza ku mugabane w’Afurika mu gihugu cya Uganda. Ubwo Papa François azaba akiva mu gihugu cya Uganda asubiye i Roma, korali (intambara) izahita iza mu Rwanda gucuranga ! Iyo korali niza gucurangira mu Rwanda, abasinzi, abasambanyi abajura… bazafashwa bose !!
- c) Ikimenyetso cya 3 :
Imana yavuze ko izatanga ikimenyetso cy’uko i Kirehe hazaba inkongi ikomeye kuburyo za kizimyamwoto zazimya uwo muriro zikananirwa. I Kayonza naho hazashya inzu kuburyo kuyizimya bizagorana. Inzu ya Etage ndende iri i Kigali izafatwa n’inkongi mu gice cyayo cyo hagati ahagana hejuru, kuzimya iyo nzu bizagorana kuburyo hazakoreshwa indege.(Inzu mu buhanuzi bisobanura igihugu,cyangwa amaseerano y’Uwiteka ku bwoko bwe.Hanyuma indege mu buhanuzi bisobanura urupfu,Umuriro bisobanura imbaraga z’Uhoraho.Bahanuzi rero turabasaba ko mwafata akanya mukabanza kubaza ibisobanuro by’ubuhanuzi mbere yuko mushyira ahagaragara ubutumwa muba mwahawe n’Uwiteka Imana kuko mushobora gusanga mwamgije umurimo mwwahawe bityo umwanz akibishima hejuru.
- d) Ikimenyetso cya4 :
Ikindi kimenyetso Imana yahishuriye Bosco ngo ni uko imiryango ya kiliziya gatolika i Burundi igiye gucikamo igikuba kubera urwango igiye kugira. Kiliziya gatolika i Burundi izanga uyiyoboye, icyo gihe korali izaba igiye kujya mu Rwanda.
- e) Ikimenyetso cya 5 :
Hakizimana avuga ko uyu mwaka w’2015 mu Rwanda hagiye kuba ibitambo byinshi cyane, hagiye kubaho impfu zidasanzwe, abantu bakaziyongera ubwenge, bakiringira amagare yabo n’amafarashi ariko bakazashoberwa kuko ntakintu bazageraho. Hazabaho ihindagurika ry’igihe kuburyo budasanzwe, hazabaho amasosiyeti n’amashyirahamwe byihuta cyane… umwaka w’2016, 2017 na 2018 Imana izaceceka mu Rwanda. Hakizimana avuga ko Imana izongera kuvuga mu mwaka w’2019 iri kubwira abana bayo yacunguye. Inyoni (abahunze) zavuye mu Rwanda zigiye kwarika mu mahanga zizagaruka zije kwarika mu gihugu cy’u Rwanda.
Ubanza guceceka kw’Imana byaba bikomeye cyane!Ese ubundi Imana iceceka byagenze gute?Iyo abahanuzi batandukiriye bakagenza ukubiri n’Uwiteka Imana ikiranuka yo mu ijuru,aho nta kiba gisigaye kuko Imana ivugira mu bahanuzi iraceceka cyane iyo ibona ntawundi wasimbura uwo yarisanzwe ikoresha.Ntabwo Uwiteka yafata icyemezo cyo guceceka mu gihe haba hakiri abantu bayikunda kandi bayubaha ndetse banayikorera ubwo se yaba yivumuye!Ahangaha uyu muhanuzi arasabwa kwigenzura kuko habaho imyuka igenda kubahanuzi ikabateza urujijo kugirango mu byo bahanura hagaragaremo ibinyoma!
Ashobora kuba afite impano yo guhanura ariko akaba yaravangiwe ikindi akaba adafata umwanya uhagije wo gusoma ijambo ry’Imana ahubwo umwanya munini akaba awukoresha mugusenga nyamara amasengesho burya akemura ibibazo bicye cyane ugereranije n’imbaraga ziri mu ijambo ry’Imana zitajya zigaragara mu banyamasengesho!Byaba atar’ibyo,akaba afite ikibazo mu buryo bwo mu mwuka
- f) Ikimenyetso cya 6 :
Hakizimana Bosco avuga ko Imana yamutumye kubwira abantu bose ko uyu mwaka w’2015 ariwo wa nyuma w’amahirwe yo gusenga kandi Imana ikaba yaramubwiye ko ibimenyetso byose yamuhaye kuvuga nibidasohora azapfukama bakamusengera kuko Imana itazongera kumutuma ukundi ! Imana yamubwiye ko uburyo iyo Korali izaza mu Rwanda izamera nka avoka izaba ihubutse mu giti ikikubita hasi (gutungurana cyane), ubwo umuziki (intambara) ugahita utangira, ntayindi nteguza ! Imana yamubwiye ko iyo korali izajya gucurangira mu gihugu cya Uganda nyuma y’umwaka w’2023. Nyuma yaho iyo korali izakomeza no mu bindi bihugu by’Afurika ndetse n’u Burayi uretse igihugu cy’Ubuholandi itazageramo !
Hakizimana avuga ko Imana yamweretse uburyo abasare bari mu nyanja bazitse kimwe n’abo bari kumwe nabo mu bwato kandi Imana yarabatumyeho abahanuzi batandukanye ngo bave mu nyanja vuba bakanangira imitima yabo! Imana yamusobanuriye ko ubwo bwato n’ababurimo ari abayoboye itorero n’abaririmo batayubaha! Yavuze ko Imana yamubwiye ko mu itorero hagiye kwaduka umudayimoni witwa « NDABISOHOYE » undi mudayimoni akazaba yitwa « NYIRABARIKUNDA » uzateza abantu kuba ba rupinzi no guteza indwara zitandukanye, undi mudayimoni akaba yitwa « WIRIRA » ariwe uzagenda avuga ngo ntakibazo kiriho !
Hakizimana Bosco yakomeje gutsindagira ko Imana yamuhaye ikimenyetso ndakuka ko ibyo byose bizatangira nyuma y’urugendo rwa Papa mu gihugu cya Uganda na korali izatangira gucurangira mu gihugu cy’u Burundi ! Abarundi bazahunga cyane kubera urusaku rutewe n’urusaku n’amajwi bya korali, bakazakambika mu Bugesera kugera i Kibungo bahunga urwo rusaku !
Ubu buhanuzi burimo imvange haraho ubona buvuga ukuri,byagera aho yagiye atanga(Umuhanuzi)igihe ku buryo icyo gihe yagiye atanga nicyo cyavangiye ubwo butumwa bwe!Amakuru duheruka ngo bari bamutaye muri yombi(Umwakagara)ntibiramenyekana niba yaba akiriho cyangwa niba yarishwe.
Abaye yaratawe muri yombi,byashoboka ko yagirirwa Ubuntu ntiyicwe wenda akaba ari byo yaba yarihanuriye ko Imana izaceceka 2016,17,18,ikazongera kuzavuga 2019 wenda icyo gihe akaba ariho azafungurwa!Kuko Imana ivugira mu bahanuzi iyo icecetse abahanuzi baba bapfuye batakiriho,cyangwa barahunze bibereye mu byaha naho ubundi Imana ntishobora guceceka kuko ubwoko bwayo bwarimbuka bugashira!
Kanda kuri iyi nteruro wumve uko Hakizimana Bosco yatanze ubu buhanuzi bwe mu rusengero !
Source : Ubuhamya bwa Hakizimana Bosco mu rusengero rwa Pentecôte


text:
mwese muzagire noheli nziza
Amateka n’inkomoko bya Noheli ku isi
Yanditswe na admin
Ijambo Noheli rikomoka ku ijambo ry’Igifaransa “Noël” naryo ryakomotse mu Kilatini “Natalis” bivuze “amavuka”. Mu Cyongereza Noheli ikaba “Christmas”.
Mu Cyongereza, iri jambo ni inyunge (compound) aho rigizwe na “Christ” na “Mass”, rikomoka ku cyongereza cya kera “Christemass” nabyo biva ku cya kera cyane “Cristes mæsse” ryakoreshejwe bwa mbere mu 1038, naryo rikaba rikomoka mu Kigereki n’Ikilatini, aho “Cristes” bikomoka ku Kigereki “Christos” na”mæsse” rikava ku Lilatini “missa”.
Noheli, abantu benshi bakunze kuyita “Xmas” mu Cyongereza. Impamvu ni uko inyuguti “X” (chi) ari yo itangira ijambo ry’Icyongereza “Christ” (Kristu), bityo iyi nyuguti “X” igakoreshwa nk’impine y’ijambo Kristu mu Kiromani, aho ryatangiye gukoreshwa muri ubwo buryo hagati mu kinyejana cya 16. Kuva icyo gihe, “Xmas” yatangiye gukoreshwa nk’impine ya “Christimas”.
Noheli ni umunsi mukuru w’Abakiristu wizihizwa buri mwaka, ahaba hibukwa ivuka rya Yesu/Yezu Kristu wavukiye i Nazareti. Uyu munsi wa Noheli ukaba wizihizwa buri tariki ya 25 Ukuboza. Noheli yizihizwa nk’umunsi mukuru mu bihugu byose byo ku isi ndetse no mu bihugu bidatuwe n’Abakiristu. Mu bihugu bidatuwe n’Abakristu, uyu munsi wahajyanywe n’Abakoloni ubwo bakolonizaga ibyo bihugu nko muri Hong Kong.
Mu bihugu bindi bigira umubare muto w’Abakristu, naho ntibibuza ko munsi wa Noheli uba ari konji. Igihugu nka Korea, ahagaragara umubare muke w’Abakristu, usanga bizihiza Noheli ku buryo budasanzwe, kuko mu gihugu hose uhasanga imitako y’uyu munsi. Ibihugu bitizihiza umunsi wa Noheli ni nk’igihugu cy’Ubushinwa (havuyemo Hong Kong na Macao), u Buyapani, Saudi Arabia, Algeria, Thailand, Nepal, Iran, Turikiya na Korea ya ruguru.
Ese koko Yesu yavutse kuri 25 Ukuboza?
Mu binyejena byinshi bishize, abanditsi b’Abakristu bagiye bagaruka cyane kuri Noheli nk’itariki y’amavuka ya Yesu Kristu. Mu kinyejena cya 18, abantu bamwe batangiye gutanga ibindi bitekerezo byabo ku bijyanye na Noheli.
Isaac Newton yavuze ko umunsi wa Noheli watoranyijwe hagendewe ku bihe by’ubukonje bukabije ubwo izuba riba rigaragara mu gihe cya mu gitondo (winter solstice) rikarasa rishinze, igihe Abaromani bitaga “Bruma” kizihizwaga ku wa 25 Ukuboza.
Mu 1743, Umudage w’Umuprotestani Paul Ernst Jablonski yavuze ko Noheli yashyizwe ku itariki 25 Ukuboza hagendewe kuyijyanisha n’umunsi w’izuba ku Baromani “Dies Natalis Solis Invicti” kandi ngo wari umunsi wa kiriziya. Mu 1889, Louis Duchesne yavuze ko umunsi wizihizwaho Noheli watoranyijwe habazwe amezi ikenda nyuma y’ivuka rya Yesu.
Ibikunze kuranga Noheli
Ahantu henshi uhasanga imitako ku munsi wa Noheli, ngo bikaba ari ibintu byo kuva kera mu mateka y’uyu munsi. Amabara akunda kwitabwaho abantu bataka kuri uyu munsi, ni ibara ry’umutuku n’icyatsi kibisi. Andi mabara abantu bajya bakoresha ni umweru, “silver” n’ibara rijya gusa na zahabu.
Umutuku ngo ugaragaza amaraso ya Yesu yamenekeye ku musaraba, icyatsi kibisi cyo kivuga ubuzima bw’iteka. Igiti cya Noheli (Christmas tree) abantu bakunze gukoresha bataka kuri uyu munsi, benshi bagifata nk’ihinduka ry’abapagani. Mu cyongereza, “Christmas tree” yatangiye gukoreshwa mu 1835 rivuye mu Kidage.
Igiti cya Noheli cyaba gifite inkomoko mu Budage mu kinyejana cya 18, ariko benshi bavuga ko Martin Luther ari we watangiye kugikoresha mu kinyejana cya 16. Mu Bwongereza, uyu muco w’igiti cya Noheli wahagejejwe bwa mbere n’umugabekazi “Queen Charlotte” umugore wa George III, ariko biza gushyirwamo ingufu n’igikomangoma “Prince Albert” mu gihe k’ingoma ya “Queen Victoria”. Mu 1841, igiti cya Noheli cyari kimaze gukwirakwira mu Bwongereza hose. Mu 1841, abaturage ba Leta Zunze Ubumwe z’Amerika nabo batangiye gukoresha icyo giti cya Noheli.
Habaho kandi indirimbo za Noheli zizwi kuba zaratangiye mu kinyejana cya kane i Roma. Indirimbo nk’izo harimo iy’Ikilatini izwi ku izina rya “Veni redemptor gentium” yanditswe n’Ambrose, umukuru w’Abasenyeri (Archbishop) wa Milan. Indi ni iyitwa “Corde natus ex Parentis” yahimbwe n’umuhanzi w’Umwesipanyoro Prudentius muri 413 ubu iracyaririmbwa mu nsengero nyinshi kugeza uyu munsi.
Impano zitangwa kuri uyu munsi
Mu cyumweru kandi kibanziriza Noheli, habaho gutanga amakarita yo kwifuriza inshuti n’imiryango Noheli nziza. Kuri aya makarita haba handitseho ngo “Nkwifurije Noheli nziza n’umwaka mushya muhire”.
Ubucuruzi bwa mbere bw’amakarita nk’aya bwatangijwe na Sir Henry Cole i London mu Bwongereza mu 1843. Aya makarita aho ari aba ariho ibigaragaza ivuka rya Yesu Kristu, nk’inyenyeri y’i Betelehemu (Star of Bethlehem), cyangwa se inuma y’umweru igaragaza umwuka wera n’amahoro ku isi.
Kuri Noheli kandi hatangwa impano zinyuranye, bikaba bigaragara ko uyu munsi wa Noheli ari wo abantu batangaho impano nyinshi cyane. Gutanga impano i Roma byarakorwaga cyane mu bihe bya kera ku munsi wa Saturnalia, umunsi wizihizwaga mu mpera z’Ukuboza, umunsi usa naho wagize uruhare runini mu gushimangira uwa Noheli.
Ntibaremeranywa ku itariki Yesu yavutseho
Nyamara ariko, itariki y’ivuka rya Yesu ntizwi. Isezerano rishya muri Bibiliya, nta bwo ryerekana itariki yavukiyeho. Ahagana muri 200 nyuma ya Yesu, Clement of Alexandria yanditse ko mu gihugu cya Misiri hari abizihizaga ivuka rya Yesu ku wa 25 z’ukwezi Pashons. Iyi tariki ngo ijyanye n’iya 20 Gicurasi.
Tertullian (220 nyuma ya Yesu) mu nyandiko ye nta bwo yigeze agaragaza ko Noheli ari umunsi ukomeye wizihizwaga na Kiriziya Gaturika muri Afurika. Nyamara ariko, mu gitabo “Chronographai” cyasohotse muri 221, Sextus Julius Africanus yavuze ko Yesu yavutse ku wa 25 Ukuboza. Gusa, “De Pascha Computus”, ingengabihe y’iminsi mikuru yashyizwe ahagaragara muri 243, yatangaga itariki ya 28 Werurwe ko ari yo y’amavuko ya Yesu Kristu.
Muri 245, umuteworugiya (theologian) Origen of Alexandria yagize ati “Usanga abanyabyaha gusa (Pharaoh na Herod) ari bo bonyine bizihiza igihe bavukiye”. Muri 303, umwanditsi w’Umukristu Arnobius yarwanyije cyane igitekerezo cyo kwizihiza ivuka ry’imana (cyangwa se ibigirwamana), ngo bikaba bigaragaza ko Noheli muri iki gihe yari itaratangira kwizihizwa.
Uko biri kose, n’ubwo abantu batahuriza ku itariki Yesu Kristu yavukiyeho, ikizwi k’ingenzi ni uko Noheli yibutsa Abakiristu ivuka rya Kristu.
MUGABO LAMBERT
2 Comments on “Amateka n’inkomoko bya Noheli ku isi”
-
-
Ndibaza eseeburiya ntitwaba tubeshyera imana ntizabituryoza kwizihiza iminsi it’s uwo yesu yavutseho nimba ataravutse kuriyi tariki ntitwanakozeho ibirori byo kwizihiza ibitarabaye kuri uyu munsi
Ikindi nimba uyumunsi waruwizuba ntampampu yo yo kuwitirira umwana wimana kko nugutandukira pe!


text:
Minisitiri w’Uburezi yasabye IPRC Tumba kugeza ku Banyarwanda ibyo bakora
Yanditswe na MUTUNGIREHE SAMUEL
Minisitiri w’Uburezi Dr. Mutimura Eugene, yasabye ubuyobozi bw’ishuri rikuru ry’imyuga rya IPRC Tumba riherereye mu murenge wa Bushoki mu karere ka Rulindo, kugeza ku Banyarwanda ibyiza bakora bituruka mu gushyira mu bikorwa amasomo bigisha abanyeshuri, bikarushaho guhindura ubuzima bw’abantu no kwihutisha igihugu mu iterambere.
Yabitangaje ejo hashize, tariki ya 23 Kanama 2018, ubwo yifatanyaga n’ubuyobozi, abanyeshuri, n’abaterankunga b’ishuri rya IPRC Tumba kwizihiza isabukuru y’imyaka 10 iryo shuri rimaze rishinzwe mu bufatanye rifitanye n’Ambasade y’u Buyapani mu Rwanda binyuze mu kigo nterankunga cy’abayapani, JAICA.
Minisitiri Mutimura yasuye ibikorwa abanyeshuri b’iri shuri bakoze mu masomo biga y’ubumenyingiro birimo imbabura zikoresha ingufu zisubiramo hakoreshejwe amakara yo mu mbabura za rondereza akoze mu bisigazwa by’ibiti n’ibitaka, imashini nto zijya ahantu hatandukanye zikora akazi ka muntu “Robots”, imashini zirarira amagi n’ibindi byose bikorwa n’abanyeshuri bize n’abiga muri iryo shuri.
Yagize ati “IPRC Tumba ni ishuri abanyeshuri baryo bakoze ibintu bitandukanye; hari imashini zirarira zigaturaga amagi, ni byiza rero ko n’abandi banyeshuri bose bazajya bakora ibikorwa nka biriya ariko ni urugero bakwiriye kubera izindi IPRC bityo ubumenyi abanyeshuri bavoma babushyire mu bikorwa.
Ubumenyi hano IPRC Tumba bafite ntibwari bwagera hirya no hino ku banyarwanda kugira ngo babumenye; urugero rw’amashyiga ya rondereza, ni ikoranabuhanga rifite akamaro n’agaciro gakomeye, akoreshwa ku mafaranga make kandi adufasha kugabanya ibihungabanya ibijyanye n’ikirere, bigatuma tudatema ibiti byinshi”.
Akomeza agira ati “Ni byinshi bazi bitaragera ku baturage ariko twabasabye ko bazajya bakora imurikagurisha cyangwa imurikabikorwa, kandi ndumva hari gahunda ihari, dufatanyije ni bwo tuzabigeraho”
Umuyobozi w’Ishuri rya IPRC Tumba, Eng. Mutabazi Rita Clemence, yavuze ko mu myaka icumi iryo shuri rimaze gushyira ku isoko ry’umurimo abanyeshuri benshi kandi abenshi bihangiye imirimo kuruta gushaka akazi.
Ati: “Muri iyo myaka icumi hari abasaga 2000 barangije hano mu bihe bitandukanye ndetse n’abandi abagera ku 2000 mu masomo y’igihe gito. Iyo urebye usanga ku kigero kirenze 95% ibigo n’inganda bitandukanye dukorana nabyo bitubwira ko abanyeshuri bacu bahagaze neza.
Uko bagiye barangiza hano, abarenze 60% bagiye babona akazi ariko nyuma bigaragara ko abenshi bagiye mu guhanga imirimo kuruta kujya gushaka akazi ndetse abandi bari gukomeza amashuri kuko haje ibyiciro birenzeho ku byo bari barize ariko bigaragara ko umubare munini w’abarangiza hano iyo batabonye akazi uwo mwanya bahita bo ubwabo bagerageza kwihangira imirimo”.
Ambasaderi w’u Buyapani mu Rwanda, Miyashita Takayuki, yavuze ko uyu mwaka wari uwa nyuma nkuko amasezerano y’ubufatanye hagati y’impande zombi yabivugaga, ariko bongereye amasezerano.
Ati “Tugiye gukomeza amasezerano y’uyu mushinga, ariko tugomba kubaza JICA ariko ndizera ko tuzakomezanya. Tuzita ku ikoranabuhanga (ICT), ingufu zisubiramo zitangiza ikirere n’amasomo yandi y’ikoranabuhanga (Electronics) bijyanye no kugeza umusaruro wabyo ku baturage no gukorana n’abikorera”.
Umwe mu banyeshuri bakoze imbabura zirondereza amakara zitangiriza ikirere, Igirubuntu Revelien, yagize ati “Dufite ubushobozi bwo gukora ibintu byinshi ahubwo icyo tubura ni ubufasha bw’ubuyobozi n’ahantu ikigo cyacu giherereye, biradusaba ingufu zo kwigisha ibyo dukora noneho bigatuma dutanga bike kandi dufite byinshi”.


text:
Iterambere iwacu
Umujyi wa Kigali ushishikajwe n’imishinga 3 y’ikorwa ry’imihanda
Yanditswe na admin
Umujyi wa Kigali wagaragaje imishinga 3 y’ikorwa ry’imihanda hagamijwe kuyagura, indi igashyirwamo kaburimbo ndetse n’ikorwa ry’ibiraro mu rwego rwo gufasha abayigendamo koroherwa n’ingendo no gukemura ikibazo k’imodoka zigenda ziyongera muri Kigali mbere ya 2019.
Umuyobozi w’ishami ry’ibikorwarezo mu Mujyi wa Kigali Eng. Rwunguko J. d’Amour, mu kiganiro kihariye yagiranye n’Imvaho Nshya avuga ko bafite gahunda yo guteza imbere umugi mu byerekeranye n’imihanda ikabasha gukorwa neza kandi ikabasha kwakira umubare mwinshi w’imodoka zigenda ziyongera.
Eng. Rwunguko avuga ko mbere yo gufata icyo kemezo ari uko byagaragaraga ko imihanda yari mito ugereranyije n’uko imodoka zigenda ziyongera kuva aho u Rwanda rumaze kwinjirira mu muryango w’bihugu bigize Afurika y’iburasirazuba biba ngombwa ko hatekerezwa kongera ingano y’imihanda kugira ngo abantu bashobore kujya muri gahunda zabo badakererewe.
Eng. Rwunguko agira ati “Imishinga dufite yo gukora imihanda ni myinshi yaba ari iyatangiye ubu ndetse n’indi yo mu gihe kirambye tugendeye ku gishushanyombonera cy’Umujyi wa Kigali”.
Muri iyo minshinga itandukanye atangaza harimo uwitwa “Kongera uburebure bw’imihanda isanzwe mu mugi ku bilometero 54”, imwe yagenderwagamo ikerekezo kimwe mu byerekezo 2 ariko ari igisate kimwe ikaba ibisate 2 bigenderwamo ikerekezo kimwe.
Abisobanura muri aya magambo “Hari imihanda isanzwe yagenderwagamo mu kerekezo kimwe mu byerekezo 2, igisate kimwe kimwe, ikaba izongerwa ku buryo ikerekezo kimwe cyajya kigira ibisate 2 by’umuhanda”.
Eng. Rwunguko akomeza avuga ko muri uwo mushinga w’ibilometero 54 harimo umuhanda uva mu masangano y’imihanda yo mu mugi (Rond Point)-Gatsata ku magaraje. Hazaba harimo kandi umuhanda uva mu masangano ya Kanogo-Rwandex- Sonatubes- Prince House.
Muri ibyo bilometero hazanakorwamo agahanda gatoya gaturuka ‘Down Town’ ugera Yamaha, ndetse hakabonekamo uva Nyabugogo- Gitikinyoni.
Akomeza atangariza Imvaho Nshya ko indi mihanda iri muri ibyo bilometero 54 mu Mujyi wa Kigali, avuga ko imwe n’imwe yari iy’ibitaka wasangaga itanakoreshwa neza izagirwa kaburimbo ariko ikaguma igenderwamo ibyerekezo byombi kandi ari ibisate bibiri.
Muri iyi mihanda agaragazamo umuhanda wa Nyanza Kicukiro-Rebero-Kimisange-Nyamirambo, hakaba uturuka Rwandex-Kimihurura-Kigali Convention Center n’umuhanda Nyacyonga-Batsinda-Kagugu n’indi itandukanye.
Nk’uko abitangaza muri uwo mushinga wa kilometero 54 watangijwe mu 2017, ibimaze gukorwa bigera ku gipimo cya 25% mu gihe umushinga uteganywa kuzarangira muri 2019, aha kandi hakazakorwamo n’ikiraro kinini cya Nyabugogo ahitwa kwa Mirimo kerekeza Gatsata.
Eng. Rwunguko atangaza ko umushinga wa kabiri urebana n’imihanda inyura mu makaritsiye y’umugi ingana n’ibilometero 105, iyo ikazorohereza abahatuye gutaha ahantu hasukuye kandi uwo mushinga ukaba umaze kugera ku ntera ishimishije.
Agira ati “Uwo mushinga watangiye muri 2014, muri kilometero 105 ziteganyijwe uyu mwaka wa 2017 uzarangira hakozwe ibilometero 64 ibisigaye bikazakorwa nyuma”.
Umushinga wa 3 ni uwo kwagura umuhanda werekeza ku kibuga mpuzamahanga k’indege cya Bugesera, avuga ko uzaturuka Sonatubes, Gahanga ukagera ku Kagera ahitwa mu Karumuna aho Umujyi wa Kigali ugarukira, hanyuma igice gisigaye kizakorwe n’abubaka ikibuga k’indege. Gusa avuga ko inyigo yawo ikirimo gukorwa ngo harebwe uburyo ikerekezo cyawo kimwe cyagira ibisate 2. Uwo mushinga ugamije kongerera ubushobozi umuhanda uhasanzwe kugira ngo worohereze abantu bagana icyo kibuga.
Uyu muyobozi kandi ananyomoza amakuru y’uko haba hari umuhanda umwe wakozwe nabi mu Mujyi wa Kigali ukaba wasubirwamo, avuga ko nta makosa yabayemo kuko wakozwe uko wari uteganyijwe. Abishingira ko buri muhanda wose ukorwa ugira umumwenjenyeri wabyize unabihugukiwe uba ugomba kuwukurikirana.
Ubuyobozi bw’Umujyi wa Kigali bukaba busaba buri wese ukoresha imihanda kurangwa n’isuku ntibayanduze bajugunya imyanda aho babonye kuko hari aho yagenewe kujugunywa. Ikindi ni uko Umujyi wa Kigali urimo kureba uburyo imodoka nini zitwara abantu rusange zazajya ziharirwa igisate kimwe cy’umuhanda mu gihe ufite ibisate bibiri ku kerekezo kimwe bigakorwa mu masaha abagenzi ari benshi.
SEZIBERA ANSELME
2 Comments on “Umujyi wa Kigali ushishikajwe n’imishinga 3 y’ikorwa ry’imihanda”
-
-
Muri ibyo bilometero hazanakorwamo agahanda gatoya gaturuka ‘Down Town’ ugera Yamaha, ndetse hakabonekamo uva Nyabugogo- Gitikinyoni.hahhhhhhha mbega byiza